Nilai Pasaran Ikan Pari Tinggi

Kuala Lumpur – Walaupun jumlah pendaratan ikan pari sedikit, tetapi nilai pasarannya adalah tinggi. Fakta ini dikupas oleh Dr. Ahmad Ali, mantan Pengarah Kanan, Institut Sumber Marin Asia Tenggara (ISMAT) yang juga penulis Ensiklopedia Pari dalam rancangan “Peka Bahasa: Ensiklopedia Pari: Kenali Ikan Pari” yang disiarkan secara langsung menerusi media sosial Dewan Bahasa dan Pustaka (DBP) sebentar tadi.

Menurut Ahmad, ikan pari mempunyai banyak perbezaan daripada ikan lain. Insang ikan pari ada di bawah badannya. Selain itu, ikan pari membiak secara beranak. Gigi ikan pari leper dan ususnya pula pendek. Tulang ikan pari ialah tulang rawan dan boleh dimakan.

Beliau menjelaskan alat pembiakan ikan pari yang dinamakan “klasper” dapat menentukan tahap kematangan ikan pari jantan. Klasper terletak di pangkal ekor ikan pari. Nelayan atau individu yang ingin menentukan status kematangan ikan pari boleh memegang klasper dengan menggunakan jari. Klasper yang keras menandakan kematangan ikan pari. Manakala, klasper yang lembik menandakan bahawa ikan pari itu belum matang.

Tambah beliau, Jabatan Perikanan Malaysia (JPM) melalui ISMAT menjalankan beberapa kajian di beberapa batang sungai. Sebagai contohnya, di sungai sekitar Gua Musang, Sungai Jeli dan Sungai Pergau yang sememangnya terdapat ikan pari air tawar walaupun jumlahnya sedikit.

Penemuan spesies ikan pari air tawar ini telah dimaklumkan kepada JPM untuk tindakan agar dapat diuruskan secara lestari bagi mengelakkan kepupusan jika dieksploitasi secara tidak terkawal.

Berdasarkan penyelidikan yang dijalankan sejak tahun 1990, terdapat sebanyak 84 spesies ikan pari, termasuklah ikan pari air tawar daripada 14 keluarga di Malaysia. Malaysia berada pada kedudukan kedua selepas Indonesia yang memiliki sebanyak 106 spesies ikan pari.

Tambah Ahmad lagi, sebanyak 1.5% ikan pari adalah daripada pendaratan ikan marin. Walaupun jumlah pendaratan ikan pari sedikit, tetapi nilai pasarannya adalah tinggi. Oleh itu, status sumber ikan pari di Malaysia masih konsisten dan stabil berbanding dengan negara-negara jiran.

Para nelayan dinasihati agar melepaskan anak-anak ikan pari bagi memastikan kelestarian sumber ikan pari. Jika kita menangkap induk ikan pari dan anaknya, lama-kelamaan populasi ikan pari akan pupus.

Mengakhiri bicara, Ahmad berharap agar Ensiklopedia Pari yang menyenaraikan 100 spesies ikan pari daripada hasil kajian yang dijalankan oleh penyelidik JPM bukan sahaja di Malaysia, tetapi juga di negara anggota Persatuan Negara-Negara Asia Tenggara (ASEAN) mampu dijadikan rujukan kepada masyarakat di samping memberikan kesedaran kepada orang ramai untuk melestarikan ikan pari.

Video rancangan “Peka Bahasa: Ensiklopedia Pari: Kenali Ikan Pari” boleh ditonton di sini.


Naratif Sejarah Etnoteknologi Melayu Perlu Diubah

Untuk mendapatkan maklumat terkini, ikuti kami melalui Telegram

Bangi – Persepsi umum bahawa tamadun Melayu tidak mempunyai sains dan teknologi sendiri. Etnoteknologi tamadun Melayu didakwa bergantung pada tamadun Islam, Barat, China, Jepun, dan Korea. Benarkah?

Perbincangan menarik untuk merungkaikan dakwaan ini dikupas oleh Profesor Dato’ Ir. Dr. Wan Ramli Wan Daud, Presiden Akademi Sains Islam Malaysia (ASASI), Profesor UKM–Petronas Tenaga Hidrogen Lestari, Institut sel Fuel, Profesor Kejuruteraan Kimia, Jabatan Kejuruteraan Kimia dan Proses, Fakulti Kejuruteraan dan Alam Bina, Universiti Kebangsaan Malaysia (UKM) dalam Wacana “Kincir Air Malayonesia: Satu Kajian Awal” anjuran bersama Institut Alam dan Tamadun Melayu (ATMA) Akademi Sains Islam Malaysia (ASASI).

Wacana ATMA yang berlangsung secara maya pada hari ini dirasmikan oleh Profesor Datuk Seri Dr. Haji Awang Sariyan, Pengarah ATMA yang juga Pengerusi Lembaga Pengelola Dewan Bahasa dan Pustaka (DBP).

Menurut Wan Ramli, etnoteknologi merujuk teknologi yang dihasilkan oleh masyarakat sesuatu tamadun. Tamadun Melayu berkembang luas dalam pelbagai bidang, termasuklah etnosains. Satu daripada produk termaju dalam bidang etnosains yang dihasilkan pada zaman kegemilangan tamadun Melayu ialah kincir air.

Kajian etnoteknologi Melayu yang dijalankan oleh ATMA bertujuan menyerlahkan sumbangan sains dan teknologi tamadun Melayu. ASASI yang merupakan Pertubuhan Bukan Kerajaan berperanan mempromosikan kajian sains dan teknologi Melayu Islam untuk menghasilkan sains dan teknologi moden yang berteraskan Islam dan tamadun Melayu.

Skop kajian etnoteknologi Melayu yang dijalankan oleh ATMA dan ASASI bermula dari zaman sebelum pra-Islam hingga kini, termasuklah penglibatan dalam gerakan pengislaman ilmu dan pemeribumian ilmu, khususnya pengislaman Melayu dalam bidang sains dan teknologi.

Wan Ramli menyentuh sejarah kincir air di rantau Melayonesia dengan memerihalkan sejarah istilah “Malayonesia”. Pada tahun 1850, penyelidik George Samuel Windsor Earl dalam Journal of The Indian Archipelago and Eastern Asia, menamakan rantau Malayonesia merujuk kawasan penutur bahasa Melayu polinesia, termasuklah bahasa Melayu di Tanah Melayu, Indonesia, Kemboja dan Vietnam. Istilah ini dipopularkan oleh Profesor Shaharir Mohamad Zain yang digunakan hingga kini.

Penduduk rantau Malayonesia menjadikan pertanian, khususnya penanaman padi beras sebagai kegiatan utama kerana nasi merupakan makanan ruji penduduk di kawasan ini. Oleh itu, bagi memastikan kawasan sawah padi mendapat bekalan air yang mencukupi, penduduk di rantau Malayonesia membina kincir air selain terusan dan empangan.

Etnoteknologi kincir air dalam tamadun Melayu silam turut menghasilkan istilah khusus dalam bahasa Melayu, antaranya termasuklah baling-baling, besut, sumbu, ganda, peraku atau poraku (istilah Minangkabau). Namun begitu, banyak istilah ini pupus bersama-sama kepupusan etnoteknologi Melayu.

Wan Ramli berpandangan bahawa naratif sejarah tamadun Melayu harus diubah melalui kajian, iaitu berdasarkan kajian sejarah ilmu orang Melayu yang bermula sebelum kedatangan Islam. Kesarjanaan Melayu harus dilihat sejak sejarah Melayu dicatatkan dalam bahasa Melayu di atas prasasti huruf Pallava purba yang bercampur dengan bahasa Sanskrit. Hal ini bertujuan melengkapkan pengislaman ilmu dan pemeribumian ilmu, khususnya pengislaman Melayu dalam bidang sains dan teknologi.

Wacana ini boleh diikuti di Facebook Institut Alam dan Tamadun Melayu (ATMA) di sini.


Modal Insan Mahir melalui STEM

Kuala Lumpur – “64 Tahun Kemerdekaan: Ke Manakah Hala Tuju STEM?” merupakan satu daripada program Ambang Merdeka yang dianjurkan oleh Dewan Bahasa dan Pustaka dengan kerjasama Persatuan STEM Kebangsaan. Program ini bersiaran secara langsung menerusi media sosial DBP.

Program yang membincangkan isu hala tuju STEM ini dikelolakan oleh Profesor Dato’ Dr. Noraini Idris, Presiden Persatuan STEM Kebangsaan, selaku moderator. Antara ahli panel yang terlibat termasuklah Mohd. Khairul Hakimi Mohd Nawi, Ahli Lembaga Pengarah Universiti Malaysia Terengganu (UMT), Datuk Ir. Ts. Dr. Siti Hamisah Tapsir, Ketua Setiausaha Kementerian Sains, Teknologi dan Inovasi (MOSTI) dan Datuk Dr. Mohd Yusoff Sulaiman, Presiden dan Ketua Pegawai Eksekutif, Malaysian Industry-Government Group for High Technology (MIGHT).

“Dalam mendepani cabaran industri 4.0, generasi muda perlu menguasai bidang Sains, Teknologi, Kejuruteraan dan Matematik (STEM) bagi melahirkan modal insan yang mahir dalam bidang teknologi baharu yang lebih kompleks yang menjadi teras dalam industri 4.0,” ujar Noraini.

Menurut Siti Hamisah, sejak Rancangan Malaysia Pertama, Malaysia mempunyai hala tuju STEM pada peringkat pendidikan dan dari segi pembangunan teknologi hingga tertubuhnya MOSTI. Pada masa ini, MOSTI sedang membangunkan Malaysian Start-Ups.

“Bagi mereka yang berkemahiran dalam bidang STEM, banyak peluang untuk membangunkan teknologi, termasuklah pada peringkat kementerian dan agensi lain. MOSTI akan memberikan sokongan dari segi kewangan dan bantuan lain hingga mereka berjaya,” ujar Siti Hamisah.

Tambah Siti Hamisah, Pusat Sains Negara dan Planetarium Negara yang berfungsi menambahkan minat belia untuk mengikuti bidang sains perlu mengadakan pelbagai program STEM bagi menyokong perkara yang diselaraskan oleh pihak Kementerian Pendidikan Malaysia.

Semangat kemerdekaan akan lebih bermakna apabila pengisian kemerdekaan dipelopori oleh bakat negara menggunakan ilmu sains, teknologi dan inovasi ke arah membangunkan tamadun Malaysia yang cemerlang.

Mohd Yusoff mengulas peranan STEM dalam dasar kerajaan. Jika tiada STEM, kita tidak boleh melakukan bioteknologi atau nanoteknologi yang merupakan bahan dalam pembuatan industri yang mempunyai banyak peranan dan mendatangkan kebaikan. STEM sangat penting semasa pandemik atau selepas pandemik bagi pembangunan negara. “Penyelidikan perlu diperbanyak, terutamanya semasa krisis pandemik ini supaya kita sentiasa bersedia dengan perkara yang akan berlaku selepas pandemik,” kata beliau.

“Hala tuju STEM di Malaysia pada tahun 2020 masih kompetitif tetapi keupayaan dan keterangkaian masih lemah. Jadi, peluang untuk bekerjasama dengan negara lain adalah terhad. Senario tahun 2030, kita mahu Malaysia bersaing dengan negara maju dengan mengadakan pelbagai program STEM untuk menguatkan keupayaan dan keterangkaian Malaysia bagi mencapai hala tuju STEM yang diinginkan,” ujar Mohd Yusoff.

Elemen penting dalam perancangan masa depan dalam bidang STEM ialah kita memerlukan inovasi, perkongsian antara kerajaan dengan industri, sentiasa berdaya saing dan mempunyai keterangkuman dalam ekosistem STEM yang melibatkan semua pihak.

Mohd. Khairul Hakimi pula mengulas berkaitan dengan hala tuju STEM dari sudut automotif. Beliau menyatakan bahawa usaha penyelidikan dan pembangunan yang dilakukan oleh MARii memberikan faedah dan kemajuan teknologi dalam pembuatan kenderaan yang efisien dan ada kenderaan yang berkonsepkan masa depan.

Menurut Mohd. Khairul Hakimi, dalam situasi pandemik ini, graduan yang masih belum mendapat pekerjaan boleh menambah kemahiran sebagai nilai tambah diri dengan mengikuti kursus secara dalam talian yang dianjurkan oleh agensi yang berkaitan seperti Marii.

Disebabkan perubahan semasa teknologi yang semakin berkembang pesat, maka cara pekerjaan konvensional kita berubah. STEM merupakan platform yang jitu untuk melahirkan graduan atau mengeluarkan produk bagi mengisi kekosongan pekerjaan yang berubah.

Program Ambang Merdeka: “64 Tahun Kemerdekaan: Ke Manakah Hala Tuju STEM?” boleh ditonton di sini.


Hama Rumah Punca Resdung

Untuk mendapatkan maklumat terkini, ikuti kami melalui Telegram

Kuala Lumpur – Penyakit resdung walaupun tidak berbahaya, tetapi memberikan kesan terhadap kualiti hidup. Sembang Tamu: Sembang Sihat Siri 3: Resdung anjuran Dewan Bahasa dan Pustaka Cawangan Sabah dengan kerjasama Persatuan Perubatan Islam Malaysia mengupas masalah yang disiarkan secara langsung menerusi media sosial DBP.

Dr. Muhammad Yusri Musa, Pakar Otorinolaringologi dan Pensyarah Perubatan, Universiti Sains Malaysia memerihalkan masalah resdung yang merupakan radang rongga hidung atau sinus, terutamanya disebabkan oleh alahan di hidung dan sering disalahertikan atau dikelirukan dengan penyakit lain. Istilah perubatan yang berkaitan dengan resdung ialah rhinitis, sinusitis dan rhinosinusitis.

Tambah beliau, resdung boleh disebabkan oleh faktor genetik atau keturunan yang sememangnya sudah ada kecenderungan alahan. Selain itu, persekitaran, jangkitan kuman dan pencemaran juga menjadi punca penyakit resdung.

Berdasarkan kajian, sebanyak 60% hingga 70% alahan yang paling kerap berlaku hingga menyebabkan seseorang itu mengalami resdung ialah alahan terhadap hama rumah. Hama rumah ialah mikroorganisma seperti habuk debu karpet, langsir, dan sebagainya. Hama yang dihidu akan masuk ke dalam hidung hingga menyebabkan radang, maka berlakulah simptom resdung.

Menurut beliau, gejala resdung yang utama, antaranya termasuklah gatal hidung, bersin dengan kerap dan melebihi daripada kebiasaan, hidung berair, dan hidung tersumbat. Seseorang itu mengalami penyakit resdung apabila dijangkiti tanda resdung seperti bengkak dalam hidung, septum bengkok, mata merah, dan terdapat keradangan dalam hidung.

Menurut Muhammad Yusri lagi, terdapat penyakit lain yang dikaitkan atau dikelirukan dengan penyakit resdung, antaranya termasuklah polips (nasal polyps), tulang atau rawan hidung bengkok, tonsil bengkak, telinga bernanah atau berair, jerawat, ekzema atau ruam pada kulit muka. Kesemua penyakit ini boleh berlaku kepada pesakit yang mengalami resdung dan perlu dirawat.

Beliau juga menjelaskan beberapa jenis penyakit yang dikaitkan secara salah sebagai resdung. Antaranya termasuklah kanser hidung dan sinus, ketumbuhan, obstructive sleep apnea, trauma, dan kemasukan benda asing ke dalam hidung. Rawatan bagi penyakit ini tidak sama dengan rawatan penyakit resdung kerana kesemua penyakit ini bukan tergolong dalam penyakit resdung. Perkara ini perlu diketahui umum bagi mengelakkan pesakit mengambil rawatan yang salah.

Muhammad Yusri berkata, “Penyakit resdung boleh dirawat bagi mengurangkan gejala dengan pelbagai kaedah, antaranya termasuklah mengelakkan faktor alahan dengan cara menjaga kebersihan diri, rumah dan persekitaran, menggunakan pelitup muka ketika membersihkan rumah dan sebagainya, sentiasa mencuci hidung, melakukan sedutan wap (menthol steam inhalation), menggunakan ubatan atas nasihat doktor atau melakukan pembedahan. Diagnosis dan rawatan awal ialah pilihan terbaik untuk mengelakkan komplikasi dan masalah yang lebih kronik.”

Beliau juga menyarankan pesakit melakukan ujian alergi seperti ujian alergi kepada kulit (skin prick test) atau melakukan ujian alergi melalui darah (serum imunoglobulin E).

Kajian membuktikan bahawa jika seseorang itu mempunyai satu daripada penyakit yang berkaitan dengan alahan sama ada asma, ekzema ataupun alahan hidung, jika tidak dirawat lebih awal, kemungkinan risiko untuk mendapat resdung adalah lebih tinggi.

Sebelum mengakhiri bicara, Muhammad Yusri menasihati orang ramai agar berjumpa dengan doktor sebaik-baiknya pakar telinga, hidung dan tekak untuk pengesahan dan mendapat nasihat yang betul tentang penyakit resdung. Penyakit resdung ialah penyakit sepanjang zaman dan tidak dapat dihilangkan, tetapi boleh dikurangkan komplikasinya.

Rancangan Sembang Tamu: Sembang Sihat Siri 3: Resdung boleh ditonton di sini.


Bahan Cemar dalam Vaksin

Tokyo – Jepun menangguhkan penggunaan 1.63 juta dos vaksin Moderna COVID-19 oleh Moderna Inc (MRNA.O) pada 26 Ogos 2021 lebih dari seminggu setelah pengedar domestik menerima laporan pencemaran dalam beberapa botol vaksin tersebut.

Jepun dan Moderna mengatakan tidak ada masalah keselamatan atau keberkesanan yang dikenal pasti dan penangguhan itu hanya sebagai langkah berjaga-jaga. Namun begitu, langkah penangguhan itu mendorong beberapa buah syarikat Jepun membatalkan vaksinasi pekerja yang direncanakan pada 26 Ogos 2021 dan menyebabkan The European Medicines Agency (EMA) melancarkan siasatan mengenai masalah tersebut.

Syarikat farmasi Moderna dan Rovi (ROVI.MC) di Sepanyol yang membungkus vaksin Moderna untuk pasaran selain Amerika Syarikat, mengatakan bahawa pencemaran itu mungkin disebabkan oleh masalah yang timbul pada peringkat pembuatan dan pengeluaran vaksin itu di Rovi.

Keputusan untuk menangguhkan penggunaan Moderna timbul seiring dengan kritikan yang timbul terhadap Perdana Menteri Jepun, Yoshihide Suga kerana kempen vaksin yang lambat kepada rakyat Jepun. Jepun memerangi gelombang jangkitan terburuknya, yang dipacu oleh varian Delta dengan jangkitan harian baharu melebihi 25 000 kes pada bulan Ogos ini.

Berdasarkan penjejak vaksin Reuters,  Jepun mencapai inokulasi sebanyak 54% penduduknya yang sudah mendapat sekurang-kurangnya  satu dos vaksin, manakala sebanyak 43% rakyatnya telah divaksin sepenuhnya.


Mikroplastik Ancam Kita dan Hidupan Marin

Untuk mendapatkan maklumat terkini, ikuti kami melalui Telegram

Malaysia adalah antara pengeluar makanan laut yang terbesar di Asia Tenggara, malah tidak hairanlah jika hasil laut merupakan hidangan protein utama masyarakat tempatan. Kajian yang dijalankan oleh The World Wide Fund for Nature (WWF 2020) melaporkan bahawa menjelang tahun 2050, lautan akan mengandungi lebih banyak plastik daripada ikan berdasarkan berat.

Malaysia turut menyumbang kepada peningkatan jumlah sisa plastik alam sekitar. Sifat plastik yang tahan lama, murah dan mudah didapati menjadikannya pilihan utama untuk digunakan secara meluas oleh masyarakat dan di sektor industri. Peningkatan pengeluaran plastik dunia disebabkan permintaan yang tinggi menjadi punca berlakunya penyelewengan dalam penggunaan dan pengurusan bahan tersebut.

Menyedari isu serius ini, kerajaan mengambil langkah bijak dengan memperkenalkan “Roadmap Towards Zero Single-Use Plastic 2018-2030” untuk mengawal pengeluaran dan pengurusan sisa plastik. Pembuangan sisa plastik alam sekitar, terutamanya di persekitaran akuatik sekali gus mengundang isu dan masalah sejagat.

Kesan akibat tindakan alam semula jadi seperti cahaya matahari, ombak dan kesan jangka panjang, mengubah sisa plastik kepada partikel yang dikenali sebagai mikroplastik. Mikroplastik ialah kepingan plastik kecil yang panjangnya kurang daripada 5 milimeter yang boleh membahayakan hidupan lautan dan akuatik. Sifat mikroplastik yang kecil inilah yang mengancam kehidupan air.

Terdapat banyak kajian yang dilaporkan mengenai kesan buruk plastik kepada hidupan marin. Ada hidupan laut yang mati akibat memakan plastik atau terperangkap dalam sisa plastik. Lebih dikhuatiri, bahan plastik yang dimakan masih tersimpan dalam sistem badan hidupan laut.

Hal ini sekali gus mencetuskan fenomena mikroplastik yang menjadi tumpuan masyarakat dunia pada hari ini. Hal ini demikian kerana bahan cemar ini menjadi isu yang serius, iaitu isu plastik dalam sistem pencernaan manusia. Kajian demi kajian giat dilakukan, malah sudah terbukti adanya mikroplastik dalam badan hidupan laut yang menjadi sumber protein utama manusia.

Kerang hijau atau nama saintifiknya Perna viridis merupakan antara haiwan yang menjadi tumpuan kerana sifatnya sebagai pemakan menuras atau filter feeder dan menjadi sumber protein kepada manusia. Pengeluaran kerang hijau banyak ditemukan di selatan tanah air, khususya di negeri Johor. Johor ialah pengeluar utama kerang di Malaysia.

Peningkatan kawasan perindustrian, sikap masyarakat dan kegiatan perikanan adalah antara faktor yang menyumbang kepada peningkatan pembuangan plastik dalam air sekali gus menyumbang kepada peningkatan mikroplastik. Mikroplastik dalam kerang menjadi isu serius melibatkan kesihatan manusia kerana manusia memakan kerang secara menyeluruh tanpa perlu mengasingkan saluran pencernaan kerang.

Risiko mikroplastik terhadap kesihatan manusia masih pada peringkat kajian. Walau bagaimanapun, para penyelidik berjaya mengenal pasti beberapa jenis plastik yang boleh melarut dan meresap toksin. Oleh hal yang demikian, kita seharusnya berasa bimbang jika mikroplastik daripada makanan laut terkumpul dalam tubuh kita melalui rantaian makanan yang mendatangkan impak negatif kepada kesihatan.

Demi menjamin kebersihan hasil makanan laut, masyarakat seharusnya mengambil langkah proaktif seperti mengurangkan pembuangan sisa plastik ke dalam sungai atau laut. Walaupun ramai yang tidak cakna kandungan yang masuk ke dalam makanan mereka, masyarakat perlu mengambil berat akan hal ini kerana ancaman kepada makanan laut bukan sahaja memberi impak kepada individu tetapi menjadi beban kepada sistem kesihatan awam.


Emas Bonnie

Kuala Lumpur – Bonnie Bunyau Gustin menyumbangkan emas pertama Malaysia di Paralimpik Tokyo dalam acara powerlifting bagi kategori 72 kilogram (kg) sebentar tadi.

Bonnie yang merangkul emas dengan angkatan seberat 228 kg berjaya mencipta rekod baharu sekali gus memecahkan rekod paralimpik Rio yang dipegang oleh Rasool Mohsin, atlet Iraq, dengan angkatan seberat 227 kg.

Bonnie mendahului saingan, bermula dengan angkatan seberat 217 kg, 225 kg, 228 kg sebelum percubaan keempat untuk memecahkan rekod dunia miliknya dengan angkatan seberat 231 kg, namun gagal.

Pingat perak dimenangi oleh  Mahmoud Attia dari Mesir dengan angkatan seberat 191 kg.  Mickey Yule dari Great Britain pula memenangi pingat gangsa dengan angkatan seberat 182 kg.


Sokongan Institusi Diraja Penting dalam Mempertahankan Bahasa Melayu

Bachok  – Raja dan rakyat berpisah tiada. Sehubungan dengan itu, dalam hal ini, institusi diraja merupakan entiti yang sangat penting dalam memelihara dan mempertahankan bahasa Melayu sebagai bahasa kebangsaan bagi rakyat negara ini.

Demikian antara inti pati ucapan  YBhg. Datuk Abang Sallehuddin Abg. Shokeran, Ketua Pengarah Dewan Bahasa dan Pustaka (DBP) ketika berucap dalam majlis Kembara Titah Kelantan, yang berlangsung di Auditorium Pejabat Perpustakaan dan Pengurusan Ilmu, UMK, Bachok, Kelantan pada pagi ini.

Dalam ucapan alu-aluannya, beliau turut menyatakan bahawa keberangkatan hadir dan keprihatinan Yang Berhormat Mulia Tengku Tan Sri Dato’ Haji Mohamad Rizam Tengku Abdul Aziz ke majlis yang diadakan itu memberikan makna yang besar terhadap perkembangan program persuratan dan penerbitan kerana beliau sentiasa menyokong penuh program seumpama itu.

Tambah YBhg. Datuk Abang Sallehuddin Abg. Shokeran, antara kerjasama yang pernah terjalin antara institusi diraja dengan DBP ialah Majlis Penandatanganan Perjanjian Kerjasama Penerbitan Ensiklopedia Budaya dan Adat Istiadat Melayu Kelantan (EBAIK), pada tahun 2019 dan Wacana Diraja: Ekonomi Negara Pasca-COVID 19, pada tahun 2020.

Menurut beliau, program yang berlangsung pada hari ini merupakan antara inisiatif DBP untuk mengukuhkan kerjasama dengan institusi diraja dalam usaha untuk memastikan bahasa kebangsaan terus dimartabatkan.

Bahasa Melayu juga telah menjadi wahana pengikat perpaduan ampuh, mewujudkan rasa kasih sayang dan muhibah dalam kalangan masyarakat Malaysia seiring dengan teras kebersamaan dalam Keluarga Malaysia.

Sementara itu, YBhg. Datuk Abang Sallehuddin Abg. Shokeran juga berharap agar hubungan baik dan kerjasama antara DBP dengan UMK dapat dipertingkatkan pada masa akan datang dengan jalinan pelbagai program dalam usaha memartabatkan bahasa kebangsaan.

Selain itu, tambah beliau lagi, DBP terus bergerak dan memperkasakan penerbitannya. Seiring dengan perubahan teknologi, DBP memperluas wahana penerbitan secara digital dan yang terbaharu telah membangunkan pelantar digital, iaitu JendelaDBP. Beliau juga berharap agar usaha pendigitalan ini akan terus memandaikan anak bangsa melalui bahasa Melayu.


Saringan Kesihatan Percuma di Klinik PeKa B40

Untuk mendapatkan maklumat terkini, ikuti kami melalui Telegram


Ramalan Cuaca Hari Kebangsaan 2021

Berdasarkan laporan Jabatan Meteorologi Malaysia, negara masih berada dalam monsun barat daya dan dijangka akan berterusan hingga pertengahan bulan September 2021. Pada kebiasaannya, angin bertiup secara konsisten dari arah barat daya dengan kelembapan udara yang lebih rendah. Hal ini menyebabkan keadaan atmosfera lebih stabil sekali gus mengurangkan pembentukan awan hujan sepanjang tempoh ini.

Secara tidak langsung, hal ini juga menyebabkan kebanyakan tempat di seluruh negara cenderung menerima bilangan hari tanpa hujan yang lebih tinggi berbanding dengan bilangan hari hujan. Walau bagaimanapun, hujan lebat berserta angin kencang dan petir disebabkan oleh fenomena garis badai masih boleh berlaku di pantai barat Semenanjung Malaysia dan barat Sabah pada awal pagi. Garis badai merupakan garisan ribut petir yang terbentuk akibat penumpuan angin dan boleh berlarutan hingga beberapa jam.

Cuaca pada Hari Kebangsaan, 31 0gos 2021 diramalkan akan mengalami ribut petir pada waktu pagi dan petang di kebanyakan tempat. Pada sebelah pagi, diramalkan hujan atau ribut petir di satu dua tempat di Perlis, Kedah, Pulau Pinang, Perak, Selangor, Wilayah Persekutuan Kuala Lumpur, Wilayah Persekutuan Putrajaya, Negeri Sembilan, Melaka, Johor, Sarawak (Kuching, Samarahan, Serian, Sri Aman, dan Betong), Sabah (Kudat, Sandakan dan Tawau), dan Wilayah Persekutuan Labuan. Bagi tempat-tempat lain, cuaca baik atau tiada hujan.

Pada waktu petang pula, diramalkan Malaysia akan mengalami hujan atau ribut petir di satu dua tempat di seluruh Semenanjung Malaysia, Sarawak, Sabah (Pantai Barat, pedalaman dan Sandakan), serta Wilayah Persekutuan Labuan. Sementara itu, cuaca baik atau tiada hujan diramalkan di tempat-tempat lain.

Seterusnya, cuaca pada waktu malam diramalkan hujan di satu dua tempat di Perak, Selangor, Negeri Sembilan, Johor, Pahang, Terengganu, Kelantan, Sarawak (Kapit, Bintulu, Miri, dan Limbang), Sabah (Pantai Barat dan pedalaman), serta Wilayah Persekutuan Labuan. Namun begitu, cuaca diramalkan baik dan tiada hujan di tempat-tempat lain.

Untuk maklumat cuaca terkini, klik di sini atau melalui aplikasi myCuaca dan media sosial rasmi Jabatan Meteorologi Malaysia.


Sindrom Havana

Satu penyakit misteri kini sedang menimpa para diplomat, ejen perisik dan pegawai kedutaan Amerika Syarikat dan Kanada di seluruh dunia. Lebih 200 orang diplomat negara tersebut mempunyai gejala yang membimbangkan para doktor. Kes yang pertama dikesan dan dikenal pasti di Cuba, kes itu kemudiannya muncul di Australia, Austria, Colombia, Rusia, dan Uzbekistan.

Apakah faktor penyebab “sindrom Havana“? Pada akhir tahun 2016 di Havana, ibu kota Cuba, beberapa orang pegawai CIA (Central Intelligence Agency) yang bekerja di kedutaan Amerika Syarikat menggambarkan sensasi tekanan serta denyutan di kepala mereka dan bunyian yang kedengaran seperti sekumpulan cengkerik atau reriang (cicada). Mereka turut mengalami loya, keletihan dan menghadapi masalah untuk mengingati sesuatu.

Mereka juga mengadu sakit telinga dan mengalami masalah pendengaran. Pengimejan resonans magnetik yang dijalankan terhadap pesakit menunjukkan bahawa terdapat kerosakan tisu yang menyerupai kecederaan yang disebabkan oleh kemalangan kereta atau letupan bom.

Kerajaan Amerika Syarikat menjadi takut, lalu menarik keluar lebih daripada separuh kakitangan kedutaannya di kota Cuba itu. Adakah kejadian ini dikaitkan dengan pihak Cuba yang menggunakan senjata misteri yang baharu? Pada mulanya, kerajaan Amerika Syarikat mengesyaki penggunaan senjata sonik, iaitu alat yang menggunakan gelombang bunyi atau suara untuk mengganggu dan membingungkan manusia. Namun begitu, teori ini ditolak dan diketepikan kerana gelombang bunyi pada frekuensi di luar jangkauan pendengaran manusia tidak dapat menyebabkan gejala seperti gegaran otak. Mereka kemudiannya menganggap kejadian tersebut disebabkan oleh gelombang mikro.

Laporan yang diterbitkan oleh National Academy of Sciences, Engineering and Medicine (NASEM) pada tahun 2020 menyimpulkan bahawa pancaran gelombang mikro dapat mengubah fungsi otak tanpa menyebabkan “kerosakan struktur besar“, menjelaskan gejala yang berlaku. Mungkin satu kebetulan, pada tahun 2019, laporan yang diterbitkan dalam Journal of the American Medical Association (JAMA), membuat kesimpulan yang sama.

Menurut laporan NASEM, pihak Rusia menjalankan penyelidikan dengan teknologi gelombang mikro sejak tahun 1950-an. Soviet Union pernah “menyerang” mereka di kedutaan Amerika Syarikat di Moscow. Walau bagaimanapun, pakar gelombang mikro yang lain bersikap lebih berhati-hati.

Kenneth Foster, seorang saintis menjelaskan kejadian tersebut dikaitkan dengan pautan gelombang mikro “menentang kredibiliti“. Ada yang mengemukakan penjelasan ketiga, yang tidak dapat disangkalkan oleh panel NASEM dan JAMA, iaitu sindrom ini dikaitkan dengan penyakit psikogenik massa. Kejadian ini boleh berlaku apabila beberapa individu dalam kumpulan merasakan gejala yang sama, walaupun tidak ada kesan luaran.

Tekanan ekstrem hidup di bawah pengawasan selama 24 jam di Cuba, yang baru sahaja memulihkan hubungan diplomatik dengan Amerika Syarikat pada tahun 2015, mungkin menyumbang kepada sindrom ini. Walaupun hampir satu pertiga individu melaporkan kehilangan pendengaran dari serangan di Cuba, ujian standard mendapati bahawa kehilangan sebenarnya berlaku kepada dua orang pesakit daripada sejumlah 21 orang pesakit.

Dalam kalangan lingkungan ahli politik dan saintis, teori serangan terus tersebut memberikan kesan yang mendalam. Beberapa orang penasihat Presiden Amerika Syarikat, Joe Biden mengatakan bahawa mereka percaya CIA akhirnya dapat mengesan sindrom Havana (yang disebut oleh pihak pentadbiran sebagai “insiden kesihatan yang tidak normal“) dan menuduh Rusia sebagai dalangnya. Namun begitu, campur tangan politik mungkin akan menghalang fakta saintifik. Tidak kira sama ada sindrom itu disebabkan oleh senjata rahsia, atau bersifat psikogenik, gejalanya nyata dan sering menyakitkan penderitanya.


Kemandirian Alam Menerusi Layar Liar

Rakyat Malaysia pelbagai golongan kini boleh mengakses maklumat tentang hidupan liar Malaysia, alam semula jadi dan individu yang melindungi haiwan liar melalui Layar Liar.

Layar Liar ialah siri dokumentari secara dalam talian sebanyak 52 episod dalam bahasa Melayu. Siri dokumentari yang dipaparkan bertujuan mendidik dan memupuk kesedaran serta rasa cinta akan kekayaan khazanah alam semula jadi dalam kalangan masyarakat.

Alam semula jadi yang terancam secara tidak langsung meningkatkan risiko kepupusan spesies fauna, justeru pendidikan dan kesedaran tentang peri pentingnya kita melestarikan ekosistem yang baik dan seimbang demi kemandirian biodiversiti negara kita yang kaya dan berharga.

Orang ramai juga boleh mengIkuti aktiviti seharian Dr. Zubaidah, pegawai veterinar di Pusat Menyelamat Hidupan Liar Kebangsaan yang mencurahkan bakti merawat pelbagai haiwan liar yang cedera akibat jerat dan aktiviti manusia yang tidak bertanggungjawab melalui pautan laman web, Facebook, YouTube, Instagram, TikTok Layar Liar.


YMMRC Bantu Program Vaksinasi dan Bank Makanan Bergerak

Untuk mendapatkan maklumat terkini, ikuti kami melalui Telegram

Kuala Lumpur – Demi menyahut Program Imunisasi COVID-19 Kebangsaan untuk mempercepat proses vaksinasi COVID-19, sebuah Pertubuhan Bukan Kerajaan (NGO) dan Malaysian Confucius Home, Pergerakan Muda Malaysia (Cawangan Jalan Raja Chulan) atau lebih dikenali sebagai Young Malaysian Movement Jalan Raja Chulan (YMMRC), mengambil bahagian dalam Program Vaksinasi Bergerak [email protected].

YMMRC mendapat sokongan daripada perusahaan tempatan, Yayasan CNI dan BONIA bagi menjayakan program vaksinasi bergerak ini. IKON Connaught, Cheras menjadi Pusat Pemberian Vaksin (PPV) pada 24 Julai 2021 (dos pertama) dan 14 Ogos 2021 (dos kedua). Sebanyak 1492 orang awam menerima dua dos suntikan vaksin Sinovac dari pukul 8.30 pagi hingga pukul 6.00 petang dalam tempoh tersebut.

Menurut Pengerusi YMMRC, Ang Soong King (Jeff), kes positif COVID-19 yang kian meningkat setiap hari turut menyumbang kepada pertambahan kluster baharu. Walau bagaimanapun, YMMRC yang memegang prinsip menyumbang kepada negara menganggap perkembangan semasa pandemik ini tidak menjejaskan peranannya untuk menyumbang tenaga bersama-sama barisan hadapan berjuang memerangi COVID-19.

Program vaksinasi bergerak ini melibatkan sukarelawan daripada YMMRC dan sebahagian sukarelawan dari YMM Segambut, YMM Kepong, YMM Taman Bukit Raya, dan YMM Taman Pertama yang menjadi petugas dalam program tersebut. Program ini bukan sahaja berupaya mengeratkan hubungan ahli cawangan YMM, malah meningkatkan kemahiran menyelesaikan masalah.

YMMRC juga mengadakan bank makanan bergerak dengan memberikan bantuan kepada Projek Perumahan Rakyat (PPR) dan Hospital Selayang yang kini berfungsi sebagai hospital COVID-19 sepenuhnya. YMMRC sangat mengalu-alukan sumbangan daripada orang ramai agar dapat bersama-sama menyalurkan bantuan kepada keluarga dan masyarakat yang terjejas secara meluas.

Sebarang pertanyaan lanjut atau sumbangan, boleh layari laman sosial YMMRC di sini atau menghubungi urus setianya, Nicole melalui talian 013-2136595 atau e-mel [email protected].


Harga Maksimum Kit Ujian Pantas Antigen COVID-19

Putrajaya – Permintaan terhadap kit ujian pantas antigen COVID-19 dijangka meningkat susulan kesedaran orang ramai untuk membuat ujian kendiri bagi memastikan diri bebas daripada wabak COVID-19. Oleh hal yang demikian, Kementerian Perdagangan Dalam Negeri Dan Hal Ehwal Pengguna (KPDNHEP) dan Kementerian Kesihatan Malaysia (KKM) akan bekerjasama dalam melaksanakan penentuan harga borong dan runcit bagi kit ujian pantas antigen COVID-19 tersebut.

Kit ujian pantas antigen COVID-19 yang akan dikawal merupakan peranti yang diluluskan secara bersyarat oleh Pihak Berkuasa Peranti Perubatan (MDA), KKM bagi pengesanan antigen yang menyebabkan virus COVID-19 dengan menggunakan sampel bendalir mulut atau swab hidung.

Sebagai sebuah kerajaan yang prihatin dan serius dalam menangani kos sara hidup yang kian meningkat pada masa ini dan sebagai tanda sokongan dalam menangani wabak COVID-19, KPDNHEP akan membuat kawalan harga borong dan runcit maksimum bagi kit ujian pantas antigen COVID-19 yang akan berkuat kuasa pada 5 September 2021 di bawah Akta Kawalan Harga dan Antipencatutan 2011 dan Akta Kawalan Bekalan 1961.

Penentuan harga maksimum borong dan runcit kit ujian pantas antigen COVID-19 ini dibuat mengikut kewajaran dan kesesuaian bagi penguatkuasaan yang lebih berkesan untuk memastikan harga yang berpatutan dan keberadaan bekalan dalam pasaran bagi manfaat pengguna dan peniaga.

Tindakan tegas akan diambil terhadap peniaga yang gagal mematuhi peraturan yang ditetapkan ini. Mana-mana peniaga yang melakukan kesalahan akan diambil tindakan di bawah Akta Kawalan Harga dan Antipencatutan 2011. Individu boleh didenda oleh mahkamah hingga RM100 000.00 atau dipenjarakan tidak melebihi tiga tahun atau kedua-duanya atau dikompaun hingga RM50 000.00. Bagi syarikat pula, boleh didenda hingga RM500 000.00 atau dikompaun hingga RM250 000.00.

Pengguna boleh menyalurkan aduan kepada KPDNHEP jika mendapati peniaga tidak mematuhi undang-undang ini. Pelbagai medium penyaluran aduan disediakan bagi memudahkan rakyat mengemukakan aduan berkaitan dengan isu harga. KPDNHEP turut mewujudkan Skuad Tindakan Aduan Rakyat dalam usaha menangani aduan rakyat dengan lebih berkesan.

(Sumber: Kementerian Perdagangan Dalam Negeri dan Hal Ehwal Pengguna dan Kementerian Kesihatan Malaysia)


Memacu Ekonomi Malaysia Melalui Kecerdasan Buatan

Berdasarkan rangka tindakan 4IR Perindustrian ke-4 (4IR) dan MyDIGITAL, kerajaan berhasrat meningkatkan produktiviti di Malaysia sebanyak 30% di semua sektor pada tahun 2030, berbanding dengan pada tahun 2020 dengan menjadikan kecerdasan buatan sebagai penggerak kritikal.

Menurut McKinsey Global Institute, 50% masa kerja di Malaysia dihabiskan untuk aktiviti berulang yang sangat automatik. Kecerdasan buatan dapat mengautomasikan tugas rutin, meningkatkan kemampuan pekerja dan meluangkan masa untuk menumpukan perhatian pada pekerjaan yang lebih menarik dan bernilai tambah. Dengan peningkatan automasi, kecerdasan buatan berpotensi mewujudkan sebanyak enam juta pekerjaan baharu menjelang tahun 2030 di Malaysia. Masa depan pekerjaan ini akan mewujudkan keperluan baharu untuk kemahiran dan pembelajaran jangka panjang di hampir setiap bahagian tenaga kerja.

Kecerdasan buatan yang berjaya, disokong oleh ekosistem data terbuka yang sihat yang berdasarkan tujuan. Bagi tujuan ini, Microsoft Malaysia bekerjasama dengan kerajaan untuk mengembangkan Model AI Innovation Ecosystem (AI-IE), menerapkan pendekatan heliks sebanyak empat kali ganda bagi memupuk penyertaan dan kerjasama.

Ekonomi digital ialah hasil 4IR daripada penerimagunaan teknologi digital yang meluas. Menurut World Economic Forum, 4IR melibatkan penggabungan pelbagai teknologi yang menyatukan domain fizikal, digital dan biologi. 4IR turut membawa perubahan ketara dalam ekonomi, sama seperti revolusi perindustrian sebelum ini.

Perubahan yang berlaku pada masa ini adalah sangat pantas, yang tidak pernah berlaku dalam sejarah. Hal ini juga memberikan kesan kepada hampir semua industri di dunia dan mentransformasikan kaedah pengeluaran, pengurusan dan pentadbiran. Lonjakan penerimagunaan teknologi digital daripada 4IR dan pengintegrasian data akan mempercepat pertumbuhan ekonomi digital.

MyDIGITAL pula ialah satu inisiatif yang melambangkan aspirasi kerajaan mentransformasikan Malaysia menjadi negara berpendapatan tinggi yang berpacukan pendigitalan dan sebagai peneraju serantau dalam ekonomi digital. Rangka Tindak (blueprint) Ekonomi Digital Malaysia menggariskan usaha dan inisiatif dalam mencapai aspirasi MyDIGITAL.

Rangka tindak ini menetapkan trajektori sumbangan ekonomi digital kepada ekonomi Malaysia dan membina asas untuk memacu pendigitalan di seluruh negara, termasuklah merapatkan jurang digital.

(Sumber: Dipetik dan diolah daripada Malaysiakini dan pautan: https://www.malaysia.gov.my/)


Empat Wanita Malaysia Menang Biasiswa Women in STEM British Council

Untuk mendapatkan maklumat terkini, ikuti kami melalui Telegram

Kuala Lumpur – Empat orang wanita Malaysia memenangi biasiswa British Council Women in STEM. British Council, organisasi antarabangsa United Kingdom (UK) dalam hubungan budaya dan peluang pendidikan, mengumumkan pemenang program biasiswa Wanita dalam STEM global.

Empat orang pemenang biasiswa ini akan berangkat ke UK pada musim luruh tahun 2021 ini untuk melanjutkan pelajaran pada peringkat sarjana dalam subjek STEM (Sains, Teknologi, Kejuruteraan, dan Matematik).

Empat orang penerima biasiswa tersebut ialah Debbie Ann Loh – MSc Kesihatan Awam Antarabangsa di Liverpool John Moores University, Jaiswarry Sundaram – Bioteknologi Industri MSc di Liverpool John Moores University, Nurimanina Najwa Shahrin – MSc Aquatic Pathobiology di University of Stirling, dan Ilyana Hassya Azmannizam – Masa Depan Bumi MSc: Persekitaran, Komuniti, Hubungan di University of Glasgow.

Program biasiswa pascasiswazah yang dibiayai sepenuhnya, dilancarkan secara global oleh British Council dengan kerjasama 19 buah universiti di UK, bertujuan memberikan manfaat kepada wanita dari Asia Selatan, Asia Tenggara dan Amerika Syarikat yang berhasrat untuk mengikuti kursus STEM yang terkenal di UK, tetapi kurang sumber kewangan.Biasiswa ini diberi kepada wanita dengan latar belakang STEM, yang dapat membantu mereka dari segi kewangan. Pemberian biasiswa ini juga menjadi inspirasi kepada generasi wanita masa depan untuk melanjutkan kerjaya dalam bidang STEM.

“Kami gembira dapat menyokong pengembangan kerjaya wanita dalam bidang sains melalui biasiswa ini, yang menyokong kerjasama dan pertukaran pendidikan yang lebih erat antara UK dengan Malaysia. Kami sangat berharap bahawa kemenangan mereka akan menjadi momen penting dalam karier para wanita ini, dan membuka banyak peluang pada masa depan. Kami juga percaya bahawa wanita ini akan menjadi tauladan kepada generasi saintis wanita g akan datang,” kata Jazreel Goh, Pengarah Malaysia, British Council.

Lima belas biasiswa ini diberi kepada wanita di seluruh Asia Timur, iaitu dari Indonesia, Malaysia, negara Thai dan Vietnam. Penerima Nurimanina Najwa Shahrin yang akan belajar Patobiologi Akuatik di University of Stirling berkata, “Terlalu banyak gadis dan wanita di Malaysia terhalang kerana bias, norma sosial dan harapan yang dipengaruhi oleh stereotaip gender. Mereka kurang diberi perhatian dalam pendidikan dan kerjaya STEM. Saya ingin memotivasikan para wanita tanpa mengira bangsa atau agama, untuk meneroka bidang yang biasanya dikuasai oleh lelaki.”

Penerima biasiswa diperoleh setelah melalui proses tapisan yang ketat bersama-sama ribuan pemohon untuk menerima tawaran belajar yang dibiayai sepenuhnya oleh sebuah universiti bertaraf dunia di UK yang merupakan antara peneraju dunia dalam mata pelajaran STEM.

Penerima biasiswa akan memperoleh bantuan kewangan yang lengkap, termasuklah yuran pengajian, gaji, kos perjalanan, visa, dan kos perlindungan kesihatan disediakan oleh biasiswa, dengan sokongan khas untuk ibu dan bagi mereka yang memerlukan latihan bahasa Inggeris. Sebilangan besar penerima biasiswa akan menempuh cita-cita akademik mereka dalam bidang STEM di universiti UK buat pertama kalinya.

Program biasiswa ini bertujuan untuk meningkatkan peluang dalam bidang STEM untuk kanak-kanak perempuan dan wanita. Menurut data dari Organisasi Pendidikan dan Kebudayaan Ilmiah Pertubuhan Bangsa-Bangsa Bersatu (UNESCO), kurang daripada 30% penyelidik di seluruh dunia terdiri daripada wanita, dan hanya 30% pelajar perempuan memilih bidang yang berkaitan dengan STEM dalam pendidikan tinggi.

Nurimanina Najwa Shahrin yang akan belajar Patobiologi Akuatik di University of Stirling berkata, “Terlalu banyak wanita di Malaysia terhalang kerana bias, norma sosial dan harapan yang dipengaruhi oleh stereotaip gender. Mereka kurang diberi perhatian dalam pendidikan dan kerjaya STEM. Saya ingin memotivasikan wanita, tanpa mengira bangsa atau agama, untuk meneroka bidang yang biasanya dikuasai oleh lelaki.”

“Bakat ada di mana-mana, seseorang itu hanya memerlukan peluang. Saya sangat berterima kasih kepada British Council kerana membuka pintu ini kepada saya. Saya berharap dapat memberikan inspirasi kepada wanita Malaysia untuk meneruskan cita-cita, semangat dan impak mereka dengan berani melalui STEM, “ kata Debbie Ann Loh yang mengikuti Master dalam Kesihatan Awam Antarabangsa di Liverpool John Moores University.

Pusingan kedua Program Biasiswa Wanita dalam STEM 2021–2022 akan diteruskan. Peluang akan tersedia untuk pelajar dari lapan buah negara, antaranya termasuklah Laos, Kemboja, Myanmar, Vietnam, negara Thai, Indonesia, Malaysia, dan Filipina. Maklumat lebih lanjut untuk calon berpotensi akan tersedia di laman web British Council tidak lama lagi.


Oregano Cuba (landskap edibel)

Dikenali juga sebagai pudina Mexico, taim Sepanyol, borej India, oregano Caribbean, dan taim Broadleaf. Nama botaninya ialah Coleus amboinicus. Merupakan tanaman saka semi-sukulen daripada keluarga Lamiaceae.

Daunnya hijau, “bergigi” dan tebal seperti baldu; mengeluarkan aroma kesturi dan sengit; rasanya seperti oregano Itali, digunakan dalam masakan Itali dan Mediteranean.

Tumbuhan antiradang ini kaya dengan vitamin C, vitamin A dan omega-6 yang berfungsi merawat pernafasan; radang kerongkong; reumatisme; sembelit; kembung, dan merangsang perembesan laktasi.


Kesan Perubahan Iklim: Bersediakah Kita?

Berdasarkan laporan Jabatan Meteorologi, cuaca paling panas di Malaysia direkodkan pada tahun 2016 dan 1998. Pada tahun 2016, cuaca panas tertinggi direkodkan di Alor Setar, Kedah dan Chuping, Perlis dengan suhu 38.5 ⁰C. Pada tahun 1998, suhu tertinggi, iaitu 40.1⁰C direkodkan di Chuping Perlis. Purata suhu di Malaysia juga semakin meningkat daripada 0.13⁰C kepada 0.24⁰C setiap 10 tahun, iaitu antara tahun 1969 dengan 2014. Aliran kepanasan jangka panjang dan kritikal ini dijangka berterusan pada tahun akan datang jika gesaan kepada dunia untuk menghadkan peningkatan suhu kepada 1.5 ⁰C tidak dipedulikan oleh dunia.

Laporan terbaharu Intergovernmental Panel on Climate Change (IPCC) mendedahkan bahawa pemanasan global akan mencapai 1.5⁰C antara tahun 2030 dan tahun 2052 jika pelepasan karbon dioksida terus meningkat pada kadar semasa. Sesetengah penyelidik meramalkan bahawa paras 1.5⁰C akan dicapai lebih daripada yang dijangkakan.

Penyelidik dari Central Climate (sebuah Pertubuhan Bukan Kerajaan yang berpangkalan di Amerika Syarikat) meramalkan dalam tiga dekad akan datang, beratus juta penduduk di seluruh dunia berisiko kehilangan rumah mereka disebabkan seluruh kota akan tenggelam di bawah kenaikan paras laut. Menurut laporan itu lagi, paras laut global dijangka meningkat antara dua kaki hingga tujuh kaki (antara 0.6 meter hingga 2.1 meter). Pada abad ke-21, paras laut global berkemungkinan akan meningkat.

Asia merupakan sebuah wilayah yang paling mudah terjejas akibat kenaikan paras air laut. Tanpa pertahanan lautan yang mencukupi, seluruh kota persisir pantai akan lenyap di beberapa buah tempat. Dilaporkan bahawa kira-kira 70% penduduk berisiko menghadapi banjir setiap tahun dan kekal digenangi air di lapan negara di Asia. Negara tersebut antaranya termasuklah China, Bangladesh, India, Vietnam, Indonesia, Thai, Filipina, dan Jepun.

Dalam hal ini, memilih produk menggunakan sumber air, tenaga dan bahan mentah yang sedikit untuk menghasilkannya adalah sangat penting. Contoh yang paling baik ialah penggunaan air. Kira-kira 15 415 liter air diperlukan untuk menghasilkan satu kilogram daging. Memakan diet vegan boleh menjadi “satu cara terbesar” untuk mengurangkan kesan alam sekitar terhadap bumi ini.


Terjemahan Tesis dan Buku Tingkatkan Martabat Bahasa Melayu

Untuk mendapatkan maklumat terkini, ikuti kami melalui Telegram

Bachok  – Yang Berhormat Mulia Tengku Tan Sri Dato’ Haji Mohamad Rizam Tengku Abdul Aziz, Tengku Temenggong Kelantan, Pro-Canselor Universiti Malaysia (UMK) Kelantan, menyeru ahli sarjana dan ilmuwan, khususnya di UMK menterjemahkan tesis atau buku masing-masing daripada bahasa Inggeris kepada bahasa Melayu sebagai usaha untuk memartabatkan bahasa rasmi negara di persada dunia.

Dalam titah ucapannya pada pagi tadi, ahli akademik serta cendekiawan berperanan dan bertanggungjawab untuk menjadikan bahasa Melayu sebagai bahasa ilmu, penulisan dan persuratan. Menurut beliau, usaha menterjemahkan buku tersebut merupakan tanggungjawab moral dalam mengimarahkan bahasa, sekali gus membina kehidupan bernegara.

Saya yakin bahawa UMK dan DBP boleh bekerjasama dalam penerbitannya, sekali gus memastikan pelbagai bidang ilmu dalam bahasa Melayu yang bermanfaat kepada kemaslahatan ummah dapat diwariskan kepada dunia berbahasa Melayu, khususnya.

Beliau berkata demikian dalam titah ucapannya sebelum majlis pelancaran buku yang melibatkan tiga penerbit, iaitu Dewan Bahasa dan Pustaka (DBP), Universiti Malaysia Kelantan (UMK) dan Majlis Agama Islam dan Adat Istiadat Islam Kelantan (MAIK), yang berlangsung di ruang legar Auditorium Pejabat Perpustakaan dan Pengurusan Ilmu, UMK, Bachok, Kelantan.

Buku terbitan DBP yang dilancarkan ialah Pasak Citra (4 jilid), Nik Mohd Mohyideen Wan Musa: Perintis Pendidikan Islam di Malaysia, Kumpulan Puisi: Melorek Kenangan dan Syair Adat Istiadat Kesultanan Melayu Kelantan. UMK menampilkan buku Serantaian Naratif Lisan di Lembangan Sungai Pengkalan Datu, Kelantan dan Wayang Kulit: Tok Dalang Che Ann. Selain itu, MAIK pula menampilkan empat buah buku terbitannya, iaitu Jati Diri Bangsa, Tokoh-tokoh Ulama’ Semenanjung Melayu (2), Fathul Mu’in dan Buku Peringatan 150 Tahun Masjid Muhammadi.

Sementara itu, menurut YBhg. Dato’ A Aziz Deraman yang telah menghasilkan tiga buah buku (Pasak Citra, Jati Diri Bangsa dan Kumpulan Puisi: Melorek Kenangan)  yang dilancarkan hari ini menaruh harapan agar peminat buku pemikiran peradaban, penulis serta sasterawan, pendidik dan pelajar dapat menelaah buku-buku tersebut.

Buku-buku ini membicarakan persoalan kedaulatan negara, bahasa, sastera, kebudayaan, pendidikan dan isu global. Di manakah letaknya jati diri bangsa Malaysia kini dan mengapakah bahasa, sastera dan budaya dikatakan menjadi pasak kepada pembinaan peradaban bangsa dan peranan Islam dalam zaman globalisasi ini? Semua persoalan ini dirungkaikan dalam buku ini untuk pemahaman dan penghayatan pembaca.


Aurora Cantik, tetapi Bahaya?

Oleh:  Aznilinda Zainuddin dan Nornabilah Mohd Anuar

Satu daripada fenomena alam yang sangat menarik ialah fenomena cahaya indah, aurora. Tarikan fenomena alam ini menarik minat ribuan pengunjung saban tahun untuk menyaksikan keindahan aurora. Sekiranya anda mengunjungi kawasan berhampiran dengan Kutub Utara atau Kutub Selatan, anda berpeluang melihat langit yang sangat indah, terang serta dipenuhi dengan cahaya yang berwarna-warni pada waktu malam.

Fenomena aurora dapat dilihat seawal bulan Ogos pada setiap tahun hingga bulan April berikutnya. Fenomena ini dapat dilihat dengan lebih jelas di kawasan yang gelap dan tidak terdedah kepada sumber cahaya (pencemaran cahaya) yang lain. Aurora dapat dilihat di atas ruangan kutub medan magnet bumi di hemisfera utara dan selatan. Borealis aurora boleh dilihat di Kutub Utara, Australis aurora pula boleh dilihat di Kutub Selatan.

Cahaya aurora muncul dalam pelbagai warna. Pada kebiasaannya, cahaya ini kelihatan berwarna hijau dan merah jambu, dan selebihnya adalah dalam tona warna merah, kuning, hijau, biru, dan ungu. Cahaya warna yang berbeza adalah disebabkan oleh jenis zarah gas yang berbeza-beza di ruang atmosfera.

Aurora merupakan zarah bercas dan beradiasi yang dihasilkan oleh matahari, berlanggar dengan zarah gas di ruang atmosfera bumi. Pembentukan aurora terjadi begitu tinggi di ruang  atmosfera bumi, maka pembentukan ini tidak menimbulkan ancaman kepada manusia yang menontonnya dari bumi. Jarak aurora dengan permukaan bumi adalah di antara 100 km hingga 800 km.

Aurora yang merupakan zarah bercas boleh memberikan kesan negatif kepada infrastruktur dan teknologi. Zarah ini menghasilkan arus elektrik yang mengalir hingga ke tanah. Sekiranya arus elektrik yang mengalir adalah tinggi, yakni pada kebiasaannya disebabkan oleh ribut geomagnetik yang tinggi, keadaan ini boleh mempengaruhi saluran kuasa elektrik, saluran paip minyak dan gas, dan rangkaian komputer, serta komunikasi.

Sistem navigasi yang digunakan dalam sistem penerbangan, penggerudian, dan pertanian pintar yang menggunakan teknologi ketepatan Sistem Kedudukan Sejagat atau Global Positioning System (GPS) juga akan terjejas. Bagi mengatasi pelbagai kesan buruk akibat ribut geomagnetik, di sinilah letaknya keperluan dan kepentingan para saintis memantau aktiviti matahari dari semasa ke semasa untuk membuat persiapan, meramalkan dan mengurangkan risiko yang ada.


Bumi di Perihelion

Banyak orang yang mengetahui bahawa bumi mengelilingi matahari, tetapi tidak banyak orang yang menyedari bahawa pada tarikh tertentu, bumi berada pada titik terdekat dengan matahari semasa mengelilinginya. Antara tarikh 2 Januari hingga 5 Januari pada setiap tahun, bumi akan berada pada titik paling dekat dengan matahari.

Titik paling dekat di antara bumi dengan matahari dinamakan sebagai perihelion. Perihelion merupakan titik terdekat suatu objek langit dengan matahari. Oleh itu, jika bumi berada di perihelion bererti bumi berada pada jarak paling dekat dengan matahari. Pada tahun 2021, bumi berada di perihelion pada 2 Januari.

Bumi berada di perihelion selepas dua minggu fenomena solstis musim sejuk pada 21 Disember. Fenomena solstis musim sejuk berlaku apabila matahari sampai di deklinasi minimum kerana pada tarikh tersebut hemisfera utara mengalami musim sejuk. Fenomena ini berlaku pada 21 Disember setiap tahun. Pada tarikh ini matahari akan berada tepat di garis latitud 23.5 darjah selatan yang dikenali sebagai Garisan Jadi kerana pada tarikh ini, matahari memasuki buruj Jadi. Negara yang berada di garisan ini, antaranya termasuklah Australia Utara, Chile, Brazil, dan Afrika Selatan.

Bumi bergerak mengorbit matahari dalam orbit yang bukan bulatan tepat, tetapi elip. Orbit elip berbentuk lonjong. Jika bulatan mempunyai satu titik tengah, elip pula mempunyai dua titik yang dipanggil “fokus” dan tidak mempunyai jejari yang sama. Oleh itu, jarak titik sepanjang lengkuk elip tidak sama. Ada titik yang jauh dan ada titik yang dekat dengan titik fokus. Keadaan ini sama seperti orbit bumi mengelilingi matahari. Bumi seperti satu titik dalam elip dan matahari berada di antara satu daripada titik fokus.

Bumi akan berada di titik yang paling dekat dengan matahari dan ada ketikanya berada jauh dari matahari. Titik bumi yang berada paling dekat dengan matahari dinamakan sebagai perihelion, manakala titik bumi yang paling jauh dengan matahari dinamakan sebagai aphelion.

Dr. Kassim Bahali ialah Felow Institut Alam dan Tamadun Melayu (ATMA), Universiti Kebangsaan Malaysia.


GQDs dalam Industri

Untuk mendapatkan maklumat terkini, ikuti kami melalui Telegram

Oleh: Sheikh Ahmad Izaddin Sheikh Mohd Ghazali

Graphene  ialah sejenis bahan berstruktur dua dimensi dengan sp2 gabungan atom karbon yang disusun secara berulang dalam bentuk heksagon. Graphene mempunyai bentuk seakan-akan sarang lebah. Graphene ialah bahan yang ringan dan kuat. Graphene juga bersifat konduktor dan lutsinar.

Perkembangan teknologi kajian semasa berupaya menghasilkan graphene sifar dimensi. Graphene Quantum Dots (GQDs) ialah kepingan kecil graphene dengan saiz lateral antara 1 nm hingga 100 nm. GQDs ialah struktur skala nano daripada graphene dengan satu atau lebih lapisan yang terdiri daripada kisi heksagonal seragam. Penghibridan karbon sp2 tergabung dengan gugusan fungsi heteroatom.

GQDs mempunyai banyak kelebihan yang memberikan impak positif dalam aplikasi pelbagai industri. Terdapat beberapa industri berpotensi besar yang mengaplikasikan GQDs untuk dikomersialkan. Sebagai contohnya, industri perubatan, tenaga dan optik.

GQDs digunakan dalam pengimejan biologi untuk mengesan kedudukan sel kanser dalam tubuh manusia. GQDs juga mampu mengesan sejauh mana ubatan sampai ke sel sasaran tersebut dan bertindak balas dengan tubuh manusia. Selain itu, sifat GQDs seperti karbon sp2 kaya dengan electron π dan mempunyai pelbagai kumpulan berfungsi menjadikan GQDs berpotensi besar dalam proses penyampaian ubat dalam tubuh manusia.

Keunikan sifat optikal pada GQDs mendorong para pengkaji menghasilkan pelbagai metode untuk meningkatkan prestasi fotopengesan dengan menggunakan GQDs. Fotopengesan merupakan sejenis sensor cahaya menggunakan tenaga elektromagnetik yang banyak digunakan sebagai alat pertahanan negara dan alat untuk meneroka angkasa lepas.

Sel solar antara fungsi yang diketengahkan menggunakan GQDs disebabkan oleh cirinya yang mempunyai sifat pendarfluor yang tinggi dan mampu menyerap sinar ultraungu dengan baik. Sel solar menukarkan cahaya matahari kepada elektrik dan membekalkan tenaga yang boleh diperbaharui.

Kesimpulannya, GQDs mempunyai sifat tersendiri dan membolehkannya digunakan secara meluas dalam pelbagai industri berpotensi besar. Oleh itu, para pengkaji masih lagi menyelidik pelbagai teknik untuk mengembangkan lagi penggunaan GQDs dan fungsinya.

Ts. Dr. Sheikh Ahmad Izaddin Sheikh Mohd Ghazali ialah pensyarah kanan di Pusat Pengajian Kimia dan Alam Sekitar, Fakulti Sains Gunaan, UiTM Cawangan Negeri Sembilan.


Remaja di Sarawak Divaksin Rabu Ini

Kuching – Berikutan pencapaian imuniti kelompok golongan dewasa di Sarawak yang menerima vaksin telah mencapai ketetapan 80%, kini Sarawak sedang membuat persiapan akhir Program Imunisasi COVID-19 Kebangsaan (PICK) kepada golongan remaja berusia antara 12 tahun hingga 17 tahun yang akan bermula pada hari Rabu ini sebagai perlindungan daripada pandemik COVID-19.

Menurut Pengerusi Jawatankuasa Pengurusan Bencana Negeri Sarawak, Datuk Amar Douglas Uggah Embas, persiapan yang dilakukan adalah sejajar dengan pengumuman Menteri Kesihatan Malaysia, Khairy Jamaluddin untuk memulakan pemberian vaksin kepada golongan remaja yang bermula di Sarawak.

Uggah juga memaklumkan bahawa setelah semua persediaan selesai dilakukan, perincian berkaitan dengan pelaksanaan PICK akan diumumkan. Pada masa yang sama, beliau berharap masyarakat yang layak menerima vaksin, tetapi masih enggan untuk divaksin agar segera membuat pendaftaran pengambilan vaksin.

Menurut beliau, 6 November 2021 merupakan hari terakhir untuk mendapatkan suntikan dos pertama vaksin COVID-19. Oleh hal yang demikian, masyarakat boleh ke Pusat Pemberian Vaksin atau klinik kesihatan berdekatan tanpa perlu membuat janji temu untuk mendapatkan vaksin.


“Happy Hypoxia” Pesakit COVID-19

Berdasarkan hantaran melalui Facebook Kementerian Kesihatan Malaysia (KKM), “Happy hypoxia” ialah satu keadaan pesakit COVID-19 kategori 4 yang sepatutnya memerlukan bantuan oksigen, tetapi tidak menyedari bahawa mereka mempunyai kadar oksigen yang rendah dan hanya berasa lesu tanpa mengalami kesukaran bernafas.

Golongan yang berisiko untuk mengalami fenomena ini ialah pesakit COVID-19 yang berada pada tahap yang teruk, terutamanya golongan yang berusia 40 tahun ke atas serta mempunyai komorbid. Antara gejala yang berkemungkinan menunjukkan oksigen yang rendah dalam darah ialah pesakit tersebut mengalami kelesuan yang teruk, berpeluh dengan banyak walaupun tidak melakukan sebarang aktiviti fizikal dan warna bibir atau kulit menjadi kebiruan.

Pesakit COVID-19 yang menjalani kuarantin di rumah perlu ke hospital segera jika mengalami kesukaran bernafas atau mempunyai gejala yang berkaitan dengan happy hypoxia atau bacaan oksimeter nadi (pulse oximeter) menjadi rendah. Hubungi talian kecemasan (999) atau COVID-19 Assesment Centre (CAC) yang berdekatan.

Individu yang mempunyai oksimeter nadi, dinasihatkan agar membuat pemantauan kadar oksigen melalui pemeriksaan mengikut prosedur yang ditetapkan. Alat yang digunakan juga haruslah memenuhi standard perubatan. Tindakan ini merupakan satu daripada cara untuk memantau tahap oksigen kita.

Maklumat terkini berkaitan dengan COVID-19 dan info kesihatan lain boleh didapati di Telegram rasmi KKM.


Wabak Polio di Malaysia Diisytihar Tamat

Untuk mendapatkan maklumat terkini, ikuti kami melalui Telegram

Putrajaya – Kementerian Kesihatan Malaysia (KKM) menerima perutusan rasmi pengisytiharan penamatan wabak polio di Malaysia daripada Pejabat Perwakilan Pertubuhan Kesihatan Sedunia atau World Health Organization (WHO) semalam.

Menurut Menteri Kesihatan Malaysia, Khairy Jamaluddin, pengisytiharan ini dibuat berdasarkan penilaian oleh pasukan penilai yang terdiri daripada panel pakar antarabangsa yang melaksanakan penilaian menyeluruh mengenai tindakan kawalan dan pencegahan wabak polio di Malaysia. Berdasarkan penilaian itu, usaha Malaysia mengawal dan mencegah wabak tersebut diiktiraf sebagai kejayaan menghentikan penularan wabak polio.

Penyakit polio ialah penyakit berjangkit yang disebabkan oleh virus polio yang menyerang sistem saraf manusia dan boleh menyebabkan kelumpuhan kekal sepanjang hayat. Selain itu, penyakit ini juga boleh menyebabkan kegagalan pernafasan dan membawa maut.

Pada penghujung tahun 2019, Malaysia dikejutkan dengan satu kes penyakit polio yang dikesan di Sabah. Susulan pengesahan kes polio tersebut, usaha pencegahan dan kawalan wabak polio giat dijalankan dan masih diteruskan walaupun negara sedang dilanda pandemik COVID-19.

KKM mempertingkatkan usaha pengesanan kes polio menerusi survelan Acute Flaccid Paralysis (AFP) di seluruh negara. AFP ialah gejala akut menyerupai polio yang dipantau oleh KKM bagi mengesan kes polio. Aktiviti survelan ini melibatkan ujian pengesanan virus polio melalui sampel najis bagi setiap kes AFP dalam kalangan kanak-kanak yang berumur di bawah 15 tahun.

KKM juga melakukan persampelan air kumbahan untuk mengesan kehadiran virus polio dalam persekitaran. Dari 1 Januari 2019 hingga 9 September 2021, sebanyak 1124 sampel air kumbahan diambil di seluruh negara. Daripada jumlah tersebut, virus polio dikesan dalam 25 sampel air kumbahan yang diambil di Sabah, dan satu sampel air kumbahan yang diambil di Wilayah Persekutuan Labuan. Sampel persekitaran positif virus polio yang terakhir dikesan adalah pada 1 Julai 2020.

Menurut beliau, “Kempen lmunisasi Polio dilaksanakan secara berperingkat oleh KKM melalui Jabatan Kesihatan Negeri bagi menghentikan penularan virus polio dan mencegah kejadian kes polio. Kempen ini melibatkan pemberian vaksin oral polio atau Oral Polio Vaccine (OPV) kepada semua kanak-kanak berumur di bawah 13 tahun di seluruh negeri Sabah.”

lmunisasi polio melalui Program lmunisasi Kebangsaan (PIK) diteruskan di seluruh negara bagi memastikan setiap kanak-kanak mendapat perlindungan optimum daripada jangkitan polio. Imunisasi polio diberi melalui suntikan vaksin lima serangkai (DTaP-IPV/Hib), yang mengandungi komponen antigen polio kepada kanak-kanak yang berumur dua tahun, tiga tahun, lima tahun, dan 18 bulan. Pada penghujung tahun 2020, berlaku sedikit perubahan dalam jadual PIK, yakni vaksin lima serangkai ini ditukarkan kepada vaksin enam serangkai (DTaP-IPV/HepB/Hib).

Saya ingin mengambil kesempatan ini untuk mengucapkan tahniah kepada semua warga Kementerian Kesihatan Malaysia, terutamanya Jabatan Kesihatan Negeri Sabah dan Jabatan Kesihatan Wilayah Persekutuan Labuan. Mereka ialah wira barisan hadapan yang menjayakan usaha untuk menamatkan wabak polio walaupun pada masa yang sama turut berjuang untuk mengawal pandemlk COVID- 19.

Beliau turut menyatakan penghargaan kepada badan antarabangsa, termasuklah WHO, United Nations Children’s Fund (UNICEF) dan Global Polio Eradication Initiative (GPEI) yang bersama-sama membantu Malaysia mengawal penularan wabak polio di negara ini. Walau bagaimanapun, beliau berharap agar orang ramai terus berwaspada kerana masih terdapat negara di dunia yang belum bebas daripada jangkitan polio.

Kita perlu memastikan liputan imunisasi polio sentiasa tinggi bagi mengekalkan imuniti kelompok terhadap jangkitan polio, dan seterusnya Malaysia terhindar daripada ancaman wabak polio pada masa akan datang. Selain itu, KKM akan memastikan survelan AFP dan survelan persekitaran yang berkualiti akan terus dllaksanakan supaya sebarang kes polio dapat dikesan.

(Sumber: Kementerian Kesihatan Malaysia)


Gelembung Pelancongan Domestik: Jalani Ujian COVID-19 Sebelum Berlepas

Kuala Lumpur –  Kerajaan bersetuju untuk membuka sektor pelancongan di beberapa destinasi di bawah program gelembung perjalanan dengan Langkawi dipilih sebagai projek rintis bermula 16 September 2021.

Antara faktor yang dipertimbangkan dalam melaksanakan projek rintis Gelembung Pelancongan Langkawi ini, termasuklah liputan imunisasi lengkap penduduk dewasa di pulau tersebut yang telah mencapai 89.9 %, manakala 91.8% penduduk dewasa menerima sekurang-kurangnya 1 dos vaksin dan kesediaan operator pelancongan untuk menerima kedatangan pelancong.

Projek rintis ini perlu dilaksanakan dengan berhati-hati agar berjalan lancar dan tidak menyebabkan peningkatan kes serta kluster baharu. Oleh itu, kerajaan perlu memastikan setiap pelancong yang akan bercuti ke Langkawi telah menerima vaksinasi lengkap, bukan kes positif COVID-19 dan bukan kontak rapat kepada kes positif.


Kanser Limfoma Ancam Nyawa

Hari Kesedaran Limfoma Sedunia disambut pada 15 September setiap tahun. Kanser limfoma merupakan kanser darah yang terjadi apabila sel limfosit, iaitu sel darah putih di kelenjar limfa membiak di luar kawalan. Gejala utama kanser limfoma ialah benjolan di leher, ketiak atau di pangkal leher. Gejala lain limfoma juga adalah seperti demam yang berpanjangan, hilang selera makan, hilang berat badan, ruam dan kegatalan kulit, keletihan, pembengkakan tonsil, dan berpeluh pada waktu malam.

Individu yang mempunyai sistem imun yang lemah, termasuklah pesakit autoimun, pesakit jangkitan virus seperti HIV dan Hepatitis C dan penerima organ berisiko tinggi untuk dijangkiti kanser limfoma. Namun begitu, keadaan pandemik COVID-19 pada masa ini telah menyebabkan orang ramai takut untuk berjumpa dengan doktor walaupun mengalami gejala tersebut. Hal ini menyebabkan banyak kes limfoma lewat dikesan. Oleh itu, orang ramai dinasihatkan supaya meningkatkan kesedaran terhadap penyakit ini kerana pengesanan awal dapat menyelamatkan nyawa masing-masing.


Bukit Bendera Bakal Terima Pengiktirafan UNESCO Sebagai Rizab Biosfera

Untuk mendapatkan maklumat terkini, ikuti kami melalui Telegram

George Town – Pulau Pinang dijangka menerima pengiktirafan Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) kedua dengan penyenaraian Bukit Bendera (Penang Hill) sebagai Rizab Biosfera UNESCO.

Permohonan Pulau Pinang yang mengusulkan Bukit Bendera sebagai rizab biosfera baharu akan diputuskan pada hari ini dalam mesyuarat International Coordinating Council of Unesco’s Man and the Biosphere Programme

(MAB-ICC)  yang sedang berlangsung di Abuja, Nigeria dari 13 September 2021 hingga 17 September 2021.

Perbadanan Bukit Bendera (Penang Hill Corporation (PHC)) dan Ketua Menteri Pulau Pinang, Chow Kon Yeow dijangka akan mengumumkan penamaan Unesco pagi esok dalam sidang media maya.

Bandar raya George Town, ibu negeri Pulau Pinang, dicatatkan sebagai tapak Warisan Dunia UNNESCO pada tahun 2008.

Pulau Pinang mengemukakan permohonan kepada UNESCO pada 30 September 2020 setelah empat tahun kerjasama antara PHC dengan pelbagai agensi kerajaan negeri dan persekutuan, pertubuhan, Yayasan Habitat, agensi swasta, dan Pertubuhan Bukan Kerajaan.

Malaysia kini mempunyai dua khazanah semula jadi yang menerima pengiktirafan antarabangsa tersebut, iaitu Tasik Chini di Pahang yang diwartakan pada tahun 2009 dan Banjaran Crocker di Sabah yang diwartakan pada tahun 2014.

Zon lingkungan terlibat untuk Rizab Biosfera Pulau Pinang berkeluasan 12 681 hektar dengan 7285 hektar meliputi kawasan daratan, dan 5196 hektar (25%) meliputi lautan atau marin. Zon ini termasuklah Bukit Bendera sebagai kawasan utama, diikuti Taman Negara Teluk Bahang, Taman Botani Pulau Pinang, enam buah hutan simpanan, termasuklah Hutan Simpan Laksamana dan dua buah empangan, iaitu Empangan Teluk Bahang dan Empangan Air Itam.

Rizab Biosfera didefinisikan oleh UNESCO sebagai lokasi yang terdiri daripada kawasan daratan dan marin atau gabungan setiap satunya diiktiraf secara berperingkat di bawah program UNESCO Man and The Biosphere (MAB) atau Program Manusia dan Biosfera.

Idea untuk mencalonkan Bukit Bendera sebagai rizab biosfera UNESCO pertama kali dicetuskan pada tahun 2016 ketika program Bioblitz pertama diadakan di The Habitat Penang Hill (The Habitat) dengan penyelidik Universiti Sains Malaysia di atas bukit.

Menurut UNESCO, beberapa ciri utama rizab biosfera merangkumi mencapai fungsi pemuliharaan yang saling berkaitan; pembangunan dan sokongan logistik; mengadakan skema pengezonan yang sesuai; memberikan tumpuan kepada pendekatan pelbagai pihak dengan memfokuskan penglibatan komuniti tempatan; mengintegrasikan kepelbagaian budaya dan biologi; menunjukkan amalan dan polisi pembangunan lestari yang mantap; dan bertindak sebagai tempat kecemerlangan pendidikan dan latihan.


Sebanyak 39 Pelajar Jurusan Kejuruteraan Tajaan Yayasan Pelajaran MARA ke Jepun

Sepang – Sebanyak 39 orang pelajar tajaan Yayasan Pelajaran MARA (YPM) di bawah program Malaysia Japan Higher Education (MJHEP) telah berlepas ke Jepun untuk menyambung pengajian pada peringkat ijazah sarjana muda selama dua tahun. Daripada 39 orang pelajar tersebut, sebanyak 19 orang pelajar akan mengikuti jurusan kejuruteraan elektrikal dan elektronik, manakala sebanyak 20 orang pelajar akan mengikuti jurusan kejuruteraan mekanikal di 13 buah universiti terpilih di seluruh Jepun.

Kesemua pelajar ini merupakan kumpulan kelapan, iaitu kumpulan terakhir bagi program MJHEP yang akan melanjutkan pengajian ke universiti di Jepun. Para pelajar menjalani kuarantin di Hotel Tanera, Bangi pada 12 September 2021 hingga 14 September 2021 dan selesai menjalani ujian COVID-19 sebelum berangkat ke Jepun.

Di Jepun, para pelajar akan disambut oleh pihak Japan University Consortium for Transnational Education (JUCTe) dan akan diuruskan sepenuhnya oleh mereka tanpa pengiring dari Malaysia berikutan prosedur operasi standard yang perlu dipatuhi. Para pelajar perlu melakukan ujian COVID-19 dan Ujian Tuberkulosis (TB) mengikut keperluan yang telah digariskan oleh Ministry of Foreign Affairs, Jepun. Berikutan pandemik COVID-19, pengajian para pelajar yang dijangka tamat pada bulan Mac 2023 akan berakhir setahun lewat, iaitu pada bulan Mac 2024. Hal ini demikian kerana penerbangan ke Jepun pada akhir bulan Mac 2021 ditunda akibat pandemik ini.

Sesi pengajian semester 1 di Jepun akan bermula pada bulan April setiap tahun. Program MJHEP merupakan program Fasa Keempat di bawah Dasar Pandang ke Timur yang bermula pada tahun 2011 hingga tahun 2023. Sejak tahun 2011, program MJHEP berjaya melahirkan sebanyak 797 orang graduan yang terdiri daripada graduan pada peringkat ijazah sarjana muda (623 orang), ijazah sarjana (145 orang) dan ijazah kedoktoran (29 orang).

Pengerusi Eksekutif YPM, Dato’ Dr. Mohd Nizar Haji Sudin menyampaikan amanat beliau kepada kesemua pelajar melalui taklimat pada 7 September 2021 secara dalam talian. Beliau berkata, “Ambil peluang ini untuk belajar dan selami cara pemikiran masyarakat Jepun sehingga mereka menjadi sebuah negara yang gah dalam bidang teknologi”. Beliau turut mengucapkan selamat maju jaya dan berharap agar para pelajar akan terus cemerlang dalam pelajaran masing-masing.


Kamus Murut Tahol–Melayu Dewan: Sebuah Perjuangan Melestarikan Bahasa Etnik Sabah

Untuk mendapatkan maklumat terkini, ikuti kami melalui Telegram

Kemabong – “Hilang bahasa lenyaplah bangsa”, demikianlah peribahasa yang diungkapkan oleh Yang Berhormat (YB) Datuk Rubin Balang, Pengerusi Induk Jawatankuasa Pembikinan Kamus Murut Tahol–Melayu Dewan, selaku Ahli Dewan Undangan Negeri (ADUN) N.43 Kemabong, dalam ucapan beliau semasa Majlis Pelancaran Pemasaran Kamus Murut Tahol–Melayu Dewan, pada 26 Mac 2022, di daerah kecil Kemabong, Tenom, Sabah. Pada majlis yang sama, YB Datuk Rubin Balang telah menyempurnakan pelancaran kamus tersebut.

Majlis yang berlangsung dengan meriah, penuh simbolik dan berwarna-warni dengan budaya etnik Murut Tahol turut dihadiri oleh Puan Fauzilahyatun Mustafa, Pengarah Jabatan Pembinaan Bahasa dan Sastera, Dewan Bahasa dan Pustaka (DBP), yang mewakili Ketua Pengarah DBP, Puan Aminah Awang Basar, Pengarah DBP Cawangan Sabah, Encik Zulfikar Yusof, Pengerusi Persatuan Warisan Budaya Murut Tahol Sabah (PEWARIS), Encik Rosdi James Emis Bambangan, Timbalan Pengerusi I Jawatankuasa Induk Pembikinan Kamus Murut Tahol–Melayu Dewan, Pegawai Daerah Tenom, wakil-wakil Ketua Daerah dan Ketua Anak Negeri.

Menyedari betapa pentingnya melestarikan bahasa etnik agar tidak pupus dan kekal relevan kepada generasi muda, DBP dengan kerjasama Persatuan Murut Tahol Sabah, Persatuan Murut Sabah (PMS), Pertubuhan Warisan Budaya Murut Tahol Sabah (PEWARIS) dan Pertubuhan Kebudayaan Kebajikan Murut Malaysia telah mengambil inisiatif untuk menerbitkan Kamus Murut Tahol–Melayu Dewan.

Puan Fauzilahyatun Mustafa dalam ucapannya menyatakan bahawa usaha ini selaras dengan peranan DBP sebagai badan yang diberikan amanah memartabatkan bahasa dan sastera kebangsaan. DBP berperanan dalam mendokumentasikan pelbagai kamus berkaitan dengan bahasa etnik atau subetnik agar bahasa ini terakam menjadi rujukan para penggunanya. Penerbitan kamus ini merupakan antara usaha DBP untuk mendokumentasikan dan melestarikan bahasa-bahasa peribumi di Sabah.

Kamus Murut Tahol–Melayu Dewan merupakan kamus etnik Murut Tahol pertama di negeri Sabah yang dihasilkan oleh DBP Cawangan Sabah. Kamus ini memuatkan 4150 entri dan subentri yang dilengkapkan dengan padanan dalam bahasa Melayu. Penerbitan kamus ini akan memberikan manfaat dan menjadi rujukan kepada para pengguna, khususnya kepada etnik Murut Tahol, kumpulan penyelidik serta pihak yang ingin mempelajarinya. Semoga kamus ini dapat dimanfaatkan oleh pengguna, para pengkaji dan pencinta bahasa Murut Tahol, terutamanya dalam kalangan generasi baharu yang penguasaan bahasa ibundanya sudah kian terhakis dan lebih membimbangkan kian pupus.

YB Datuk Rubin Balang dalam ucapan menyatakan bahawa proses pembikinan kamus ini bukanlah sesuatu perkara yang mudah, tambahan pula negara berada pada fasa pandemik COVID-19. Walau bagaimanapun, perjuangan dalam melestarikan bahasa Murut Tahol tercapai dengan terbitnya kamus yang menjadi wadah pemerkasaan bahasa Murut Tahol agar tidak pupus di dunia. Perkara ini amat membanggakan apabila kamus ini siap dan diterbitkan dalam tempoh yang singkat, iaitu dua tahun lapan bulan. Beliau turut merakamkan ucapan terima kasih kepada semua pihak yang turut membantu dalam merealisasikan penerbitan Kamus Murut Tahol–Melayu Dewan.

Majlis diserikan lagi dengan tarian sambut tamu (Magunatip), persembahan nyanyian lagu oleh Puan Ivy Elchristtia Idin, Encik Eddy Andayol dan Encik Rosdi James Emis Bambangan, deklamasi puisi etnik oleh Encik Matussin Elloh dan deklamasi puisi oleh Encik Yus Amir Firza Muslimat. Yang turut diadakan ialah gimik pengusungan Kamus Murut Tahol–Melayu Dewan yang diiringi oleh lagu rakyat etnik Murut Tahol. Pameran dan jualan Kamus Murut Tahol–Melayu Dewan oleh pihak persatuan turut diadakan bagi memudahkan masyarakat Kemabong membeli kamus berkenaan.

Dalam ucapannya, YB Datuk Rubin Balang turut menyatakan hasrat bahawa Kamus Murut Tahol–Melayu Dewan edisi kedua akan diusahakan penerbitannya; perbincangan dengan pihak Kementerian Pendidikan Malaysia untuk menjadikan bahasa Murut Tahol diperkenalkan sebagai mata pelajaran sekolah dan diajar kepada pelajar sekolah; dan bekerjasama dengan pemimpin masyarakat untuk membantu subetnik Murut yang lain dalam pembikinan seterusnya penerbitan kamus.

Dalam Majlis Pelancaran Pemasaran Kamus Murut Tahol–Melayu Dewan juga diadakan penyampaian penghargaan kepada 32 orang pendraf dan lapan orang pengesah yang terdiri daripada penutur dan penyelidik bahasa Murut Tahol. Pendraf dan pengesah Kamus Murut Tahol–Melayu Dewan diketuai oleh YB Datuk Rubin Balang. Majlis Pelancaran Pemasaran Kamus Murut Tahol–Melayu Dewan boleh disaksikan melalui pautan yang berikut: https://www.facebook.com/DBPMalaysia/videos/810433397015774/


Bukit Bendera Diiktiraf Tapak Rizab Biosfera UNESCO

Kuala Lumpur – Bukit Bendera, Pulau Pinang (sumber berita pada 15 September, pukul 11.54 malam) diiktiraf sebagai tapak rizab biosfera Malaysia oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO).

Menteri Tenaga dan Sumber Asli (KeTSA) Takiyuddin Hassan berkata pengumuman itu dibuat pada 15 September 2021 dalam mesyuarat ‘International Coordinating Council of the 33rd Session of the International Coordinating Council of the Man and the Biosphere Programme (ICC MAB).

Beliau berkata pengiktirafan itu kejayaan buat Malaysia, amnya dan kerajaan negeri Pulau Pinang, khususnya dalam pengurusan kawasan berkepentingan biodiversiti di samping komitmen dalam melaksanakan pembangunan mampan.

“Kementerian ini yakin bahawa kerajaan negeri Pulau Pinang akan terus komited dalam menguruskan tapak rizab biosfera ini dengan baik dan berusaha mengekalkan status pengiktirafan ini pada masa akan datang demi melaksanakan fungsi-fungsi yang telah ditetapkan di bawah program MAB ini,” katanya dalam kenyataan hari ini.

Terdapat 20 spesies flora dan 550 spesies fauna di kawasan ini telah disenaraikan sebagai terancam dalam International Union for Conservation of Nature’s Red List (IUCN Red List) seperti penyu, ikan lumba-lumba, tenggiling, kongkang, dan Penang Island Rock gecko.

Tahniah Kerajaan Negeri Pulau Pinang dan Malaysia! Hadiah Hari Malaysia yang ke 58 pada 16 September 2021 yang cukup bermakna.


Kajian Klinikal Vaksin Kolera Hujung Tahun 2021

Kuala Lumpur – Malaysia dijangka akan melaksanakan fasa ujian klinikal bagi vaksin kolera atau taun pada hujung tahun ini menerusi pelan Pembangunan Vaksin Negara.

Menteri Sains, Teknologi dan Inovasi (MOSTI), Datuk Seri Dr. Adham Baba (gambar) berkata vaksin itu akan dibangunkan hasil kerjasama antara Universiti Sains Malaysia (USM) dan Universiti Institut Perubatan, Sains dan Teknologi Asia (AIMST).

“Kita bertuah kerana negara kita ada kerangka dan persetujuan untuk membangunkan vaksin. Jadi, untuk pengeluaran vaksin, ia bukan sahaja untuk COVID-19 tetapi untuk penyakit lain bawaan vektor, udara dan sebagainya.

“Apabila masuk ujian klinikal maknanya ada Fasa 1, 2 dan 3, jadi kejayaan menghasilkan vaksin untuk kolera akan kita lihat fasa klinikal pada hujung tahun ini.

“… dan ada vaksin lain seperti vektor psoriasis (penyakit kulit kronik) dan vaksin yang kita cuba, kita usahakan iaitu vaksin polio dan denggi,“ katanya pada sidang media selepas merasmikan Majlis Prapelancaran Penyelidikan dan Pembangunan Area 57 di Taman Teknologi Malaysia (TPM), hari ini.

Bagaimanapun, Adham berkata pembangunan vaksin itu memerlukan masa memandangkan tiada jalan pintas untuk menghasilkannya.

“Vaksin yang sedia ada pun menggunakan kemajuan teknologi terkini dan Bahagian Regulatori Farmasi Negara (NPRA) luluskan atas tiga dasar iaitu keberkesanan, selamat dan berkualiti.

“Jadi kita melihat kepada perkongsian ini dan kita akan bangunkan dalam masa yang ditetapkan dalam Pelan Pembangunan Vaksin Negara kita,“ katanya.

Mengenai program hari ini, beliau berkata Area 57 adalah sebuah pusat kecemerlangan penyelidikan dan pembangunan serta pemerkasaan bakat yang dibangunkan oleh TPM bagi memajukan perkembangan industri berfokus inovasi Unmanned Aerial Vehicle (UAV) dan Unmanned Aircraft Systems (UAS).

Beliau berkata Area 57 adalah simbolik kepada kawasan seluas lima ekar yang akan dijadikan infrastruktur bersepadu dan sandbox dengan penyediaan tujuh nilai cadangan iaitu menyelidik, membangun, menguji, memperakui mengilang, mengkomersial dan menyelenggara penyelesaian dan teknologi dron.

“Pusat Kecemerlangan Area 57 merupakan salah satu tambahan di bawah penyeliaan Sandbox Teknologi dan Inovasi Nasional (NTIS) yang mempunyai tiga lapangan ujian lain di Felda Mempaga Pahang, Zon Dron dan Robotik Iskandar (DRZ Iskandar) dan dron penghantaran urban di Cyberjaya.

“Di wilayah tengah Malaysia, Area 57 merupakan pusat sehenti yang pertama untuk inovasi Sistem Pesawat Udara Tanpa Pemandu (UAV dan UAS),“ katanya.

Sementara itu, Technology Park Malaysia (TPM) dalam kenyataan berkata melalui Area 57, perkhidmatan melalui dron dapat diperluas dan ditingkatkan dalam pelbagai sektor seperti e-dagang, logistik penghantaran bekalan penting atau perubatan ke kawasan luar bandar, terpencil, atau yang terjejas oleh bencana alam.

Selain itu, ia juga dapat membantu penyelenggaraan bangunan pintar, bandar pintar atau maritim selain pertanian bandar.

Menurut kenyataan itu, TPM akan bekerjasama dengan agensi-agensi lain untuk mempermudahkan perkembangan industri dron dari segi pensijilan, kelulusan frekuensi, kelulusan kamera, serta kelulusan keselamatan pengendalian dron di Area 57.

Kerjasama tersebut antara lain melibatkan Pihak Berkuasa Penerbangan Awam Malaysia (CAAM), Jabatan Ukur dan Pemetaan Malaysia (JUPEM), Suruhanjaya Komunikasi dan Multimedia Malaysia (MCMC) SIRIM Bhd., Pusat Inovasi dan Kreativiti Global Malaysia (MaGIC), Jabatan Alam Sekitar, dan Pejabat Ketua Pegawai Keselamatan Kerajaan Malaysia.


Perasmian Minggu Penyusuan Susu Ibu Sedunia Peringkat Pusat Laktasi Kebangsaan 2021

Untuk mendapatkan maklumat terkini, ikuti kami melalui Telegram

Selain itu, sambutan kali ini juga mengutamakan proses penyusuan susu ibu yang mesti dilakukan ketika pandemik COVID-19. Hal ini demikian kerana penyusuan susu ibu akan memberikan nutrisi penting yang lengkap untuk bayi.

“Pendekatan ini diyakini dapat menjamin kelestarian generasi negara pada masa akan datang serta bagi memastikan amalan penyusuan ibu sentiasa disokong dan diperkukuh dari semua peringkat,“ ujar beliau.


Demi Keselamatan Ibu dan Bayi

Kuala Lumpur – Pandemik COVID-19 yang berlanjutan lebih dari dua tahun meningkatkan risiko kematian dalam kalangan wanita, terutamanya mereka yang hamil dan melahirkan anak. Hal ini disebabkan kekangan akses penjagaan pranatal dan postnatal, pengurangan lawatan oleh kakitangan kesihatan dan risiko wanita hamil yang lebih mudah dijangkiti virus ini.

Hari Keselamatan Pesakit Sedunia yang disambut pada 17 September 2021 memfokuskan  penjagaan yang selamat bagi ibu dan bayi yang baharu lahir. Bagi mengurangkan risiko semasa kehamilan dan sewaktu kelahiran, wanita yang hamil dinasihatkan merancang kehamilan, berbincang dengan doktor tentang tahap kesihatan, menghadiri semua  janji temu yang ditetapkan, dan memastikan kesihatan mental sentiasa dalam keadaan baik.

(Sumber: Kementerian Kesihatan Malaysia)


Seminar Falak Nusantara

Seminar Falak Nusantara (SARAS) merupakan wadah pencerahan tentang ilmu falak atau astronomi dan perkongsian idea mengenai kajian baharu dalam bidang falak atau astronomi. Penganjuran SARAS pertama yang diadakan dari 17 Oktober 2018 hingga 18 Oktober 2018 berjaya menarik minat banyak peserta. Seminar kedua yang sepatutnya diadakan pada tahun 2020 terpaksa ditunda berikutan pandemik Covid-19. Seminar berimpak yang melibatkan tenaga penceramah mahir dari dalam negara dan luar negara itu akhirnya berlangsung secara dalam talian dari 21 September 2021 hingga 22 September 2021.

SARAS 2021 melalui aplikasi zoom dan di Facebook Southeast Asia-Regional Astronomy Seminar-SARAS dan Institut Tanah dan Ukur Negara (INSTUN) bertemakan “Ilmu Falak, Masyarakat dan Revolusi Industri 4.0”. Seminar tersebut dirasmikan oleh Menteri Jabatan Perdana Menteri (Hal Ehwal Agama), Senator Haji Idris Haji Ahmad.

Objektif seminar tersebut, antaranya termasuklah (i) memberikan pendedahan khusus kepada golongan sasaran mengenai teori dan aplikasi ilmu falak atau astronomi di nusantara; (ii) memberikan peluang kepada golongan sasaran untuk mendapatkan dimensi baru ilmu falak atau astronomi, khususnya di Nusantara dan (iii) membuka diskusi ilmiah dalam ilmu falak atau astronomi antara negara serantau. Antara subtema dalam seminar ialah astronomi Islam, astronomi cerapan, astronomi teori, astronomi komuniti, sejarah astronomi atau falak, dan astronomi budaya.

Syarahan ulung seminar tersebut menampilkan Timbalan Pengerusi Jawatankuasa Tertinggi Majlis Raja-Raja Hal Ehwal Islam Peringkat Persekutuan Malaysia, Orang Kaya Imam Paduka Tuan Perak, Dato’ Dr. Afifi al-Akiti. Slot tersebut dipegerusikan oleh Pengarah Ukur Seksyen, Seksyen Graviti dan Falak, Jabatan Ukur dan Pemetaan (JUPEM), Sr Muhammad Daud bin Mahdzur diadakan pada hari pertama SARAS 2021 jam 2.20 petang.

Ucap utama SARAS 2021 disampaikan oleh Profesor Kehormat, Department of Fiqh and Usul, Universiti Malaya (UM), Profesor Dato’ Dr. Mohd Zambri dengan tajuk “Pendidikan Astronomi di Era Semasa”. Penolong Mufti Kanan, Ketua Bahagian Falak di Jabatan Mufti Selangor, Hardi Mohamad Sadali bertindak selaku moderator.

Ahli astrofizik dari Algeria yang merupakan professor di American Univesiti of Sharjah, UAE, iaitu Profesor Dr. Nidhal Guessoum. menyampaikan ucap utama kedua bertajuk “Islamic Astronomy in The 21st Century”, Slot ucap utama tersebut diadakan pada 22 September 2021. Moderator majlis tersebut ialah Pensyarah Kanan di Jabatan Fiqh dan Usul, Akademi Pengajian Islam Universiti Malaya (UM), Dr. Mohamaddin Abdul Niri.

Terdapat lima pembentang utama dalam Saras 2021, iaitu (i) pensyarah Universiti Muhammadiyah Sumatera Utara, Indonesia, Dr. Awin Juli Rakhmadi dengan tajuk “Tipologi Kajian Ilmu Falak di Dunia Islam”, (ii), pakar dalam bidang astronomi dari The National Astromonical Observatory of Japan (NAOJ), Dr. Kumiko Usuda-Soto dengan tajuk pembantangan beliau, “Menikmati Alam Bersama Pelbagai Jenis Masyarakat: Astronomi Inklusif dan Sains Rakyat”, (iii) Ketua Pengarah Ukur dan Pemetaan di JUPEM, Dato’ Sr Dr. Azhari Mohamed dengan tajuk pembentangan beliau, “Mencari Latitud dan Longitud: Dari Bintang ke Satelit”, (iv) pakar astronomi dari Gunma Astronomical Observatory, Japan, Dr. Osamu Hashimoto dengan tajuk “Aktiviti Saintifik dengan 150 sentimeter Teleskop di Balai Cerap Astronomi Gunma”, dan (v) Pensyarah Kanan Program Astronomi Islam, Jabatan Fiqh dan Usul, Akademi Pengajian Islam, UM, Dr. Mohd Hafiz Mohd Saadon dengan tajuk “Arkeologi Galaksi Melalui Bintang Halo”.

Selain ucap utama dan pembentangan utama, seminar dua hari tersebut diadakan secara selari dengan sesi pembentangan 18 buah kertas kerja oleh pakar dalam bidang ilmu falak dan astronomi. Seminar tersebut berupaya menambahkan ilmu dan memupuk minat masyarakat Malaysia, khususnya generasi muda berkaitan dengan bidang falak atau astronomi.


Remaja Vaksin Secara Walk-In Berjadual Hari Ini

Berdasarkan hantaran Facebook Kementerian Kesihatan Malaysia (KKM), kaedah pemberian vaksin secara walk-in berjadual kepada remaja yang berumur antara 12 tahun hingga 17 tahun akan bermula pada hari ini, 23 September 2021.

Kaedah ini digunakan bagi mengelakkan risiko jangkitan COVID-19 di Pusat Pemberian Vaksin (PPV). Sebanyak 156 buah PPV, iaitu 142 buah PPV awam dan 14 buah PPV integrasi di seluruh negara akan menerima kehadiran para remaja untuk mendapatkan suntikan vaksin. Kaedah vaksinasi secara walk-in berjadual ini bukan bermaksud remaja bebas memilih mana-mana PPV bagi mendapatkan suntikan vaksin.

Menurut Dato’ Dr. Noor Azmi Ghazali, Timbalan Menteri Kesihatan I, kaedah walk-in berjadual ini dilaksanakan dengan kerjasama pihak sekolah selepas perbincangan bersama-sama pihak Pejabat Kesihatan Daerah yang menetapkan tarikh dan masa tertentu untuk seseorang pelajar itu ke PPV yang terdekat dengan lokasi sekolah.

Kata beliau lagi, pihak sekolah akan mengeluarkan jadual untuk memudahkan ibu bapa atau penjaga membawa remaja berkenaan mengambil vaksin secara walk-in mengikut masa, tarikh dan PPV yang telah ditetapkan.

Beliau turut menyatakan bahawa Pasukan Bertindak Imunisasi COVID-19 Remaja (CITF-A) mensasarkan untuk memberikan vaksin lengkap kepada 3.2 juta remaja dalam tempoh tiga bulan ini atau sekurang-kurangnya 80% sebelum sesi persekolahan tahun 2022 dibuka. Kaedah walk-in berjadual ini adalah antara usaha untuk meningkatkan kapasiti pemberian vaksin.

Kaedah utama pemberian vaksin di bawah PICK-Remaja adalah melalui program jangkau luar di sekolah dan institusi secara berjadual dengan penglibatan KKM, pengamal perubatan swasta dan Badan Bukan Kerajaan kesihatan. Dato’ Dr. Noor Azmi Ghazali juga berkata “Kami akan mengadakan program jangkau luar untuk remaja yang terlantar di rumah dan remaja di kawasan pedalaman.”


Manfaat Senduduk dalam Perubatan Tradisional

Untuk mendapatkan maklumat terkini, ikuti kami melalui Telegram

Senduduk atau nama saintifiknya Melastoma malabathricum L. ialah tumbuhan yang berasal daripada famili Melastomataceae. Senduduk merupakan pokok renek dan bercabang yang boleh mencapai hingga 3 meter. Daunnya yang hijau berbentuk elips yang semakin menirus ke arah hujung dan panjangnya boleh mencapai hingga 7 sentimeter (sm). Daunnya juga berbulu antara tiga urat hingga lima urat memanjang yang ketara dengan batang daunnya berwarna kemerahan. Bunganya bersaiz besar dan lebarnya boleh mencapai hingga 7 sm. Daunnya mempunyai lima helai kelopak berwarna ungu dan stamen berwarna kuning di hujung ranting.

Buah senduduk dikelaskan sebagai buah beri. Apabila buah senduduk masak, buahnya akan terbuka lalu mendedahkan pulpa yang lembut, berwarna ungu, rasa yang kelat dan biji berwarna jingga. Bijinya tidak mempunyai rasa dan meninggalkan kesan berwarna hitam apabila dimakan, menyebabkan namanya dikenali sebagai melastoma (mulut hitam) dalam bahasa Yunani. Senduduk di Malaysia tumbuh di kawasan hutan gunung dan tanah rendah, terutamanya di kawasan lapang.

Terdapat pelbagai manfaat senduduk yang dilaporkan dalam perubatan tradisional masyarakat Melayu, Indonesia, Bangladesh, dan India. Senduduk boleh mengubati pelbagai penyakit. Walau bagaimanapun, manfaatnya tidak disokong oleh data klinikal. Daun senduduk ditumbuk dan dijadikan pes lalu ditampal pada luka untuk menghentikan pendarahan. Daun senduduk juga dihiris dan diperah untuk mendapatkan jusnya bagi menghentikan pendarahan.

Jus senduduk pula digunakan sebagai diuretik. Daun senduduk boleh dimakan untuk merawat sakit gigi dan sebagai ubat selepas bersalin. Daun senduduk juga digunakan untuk merawat ulser, gastrik, buasir, demam, kesan parut cacar, jerawat, dan bintik hitam di kulit. Air rebusan atau jus daun senduduk diminum untuk mengubati disenteri dan cirit-birit. Anak daun senduduk juga boleh dimakan untuk merawat cirit-birit dan disenteri.

Seterusnya, bunga senduduk pula digunakan dalam perubatan tradisional sebagai sedatif saraf untuk pendarahan semasa buasir. Manakala, di India, bunga senduduk digunakan untuk merawat barah. Seduhan bunga senduduk merupakan ramuan pilihan yang ditambahkan pada penawar untuk merawat anemia yang dikaitkan dengan pendarahan gastrousus dan sakit epigastrik.

Pucuk senduduk dimakan untuk mengubati jangkitan nifas, tekanan darah tinggi dan kencing manis. Jus senduduk boleh digunakan sebagai ubat kumur untuk melegakan sakit gigi atau merawat leukorea. Akar senduduk berfungsi sebagai ubat cuci mulut untuk melegakan sakit gigi atau merawat leukorea.

Selain itu, pokok senduduk juga berupaya merawat sawan, mengurangkan reumatisme dan artritis. Senduduk juga membantu menyembuhkan dan menguatkan rahim wanita selepas bersalin. Jusnya digunakan untuk mengurangkan kesakitan kanak-kanak yang mengalami seriawan serta merawat leukorea dan penyakit kuning. Air rebusan akar senduduk dapat merawat cirit-birit dan leukorea.

Beberapa bahagian pokok senduduk juga boleh digabungkan untuk merawat pelbagai penyakit. Daun dan bunga senduduk digabungkan untuk mengubat taun, cirit-birit kronik, demam berpanjangan, disenteri, leukorea, luka, dan penyakit kulit. Gabungan daun dan bunga senduduk juga berfungsi sebagai ubat kumur.

Air rebusan akar dan daun senduduk digunakan untuk menguatkan rahim dan mempercepat penyembuhan luka, mengurangkan pendarahan haid berlebihan, senggugut, keputihan, sakit perut, dan meningkatkan kesuburan. Serbuk akar dan daun senduduk yang digabungkan diletakkan pada luka dan parut cacar untuk membantu proses penyembuhan atau digunakan untuk melegakan ketidakselesaan semasa buasir. Gabungan bunga, biji dan daun juga dapat mengurangkan keputihan dan ketidakhadaman. Daun dan kulit kayu senduduk pula digunakan untuk merawat leukorea, cirit-birit dan disenteri.

Banyak kajian yang dijalankan untuk membuktikan keberkesanan pokok senduduk sebagai penawar pelbagai penyakit. Satu kajian ketoksikan akut dijalankan pada tahun 2009 oleh Sunilson et al. untuk menentukan tahap ketoksikan akut dalam ekstrak air daun senduduk. Ekstrak air daun senduduk diberikan kepada sampel tikus dalam dos 62.5 mg/kg, 125 mg/kg, 250 mg/kg, 500 mg/kg, 100 mg/kg, dan 2000 mg/kg. Simptom dan tanda umum ketoksikan, kemasukan air serta makanan dan kemortalan direkodkan selama 48 jam. Kajian ini menunjukkan sampel tikus tidak menunjukkan sebarang tanda-tanda kelemahan dan kemortalan.

Kesimpulannya, senduduk merupakan tumbuhan aktif secara biologi dan popular sebagai ubat bagi pelbagai penyakit dalam perubatan tradisional. Walaupun terdapat pelbagai kegunaan senduduk dalam perubatan tradisional, kajian saintifik yang dijalankan untuk membuktikan keberkesanan tumbuhan ini agak terhad. Penyelidikan dan kajian tentang senduduk perlu ditingkatkan supaya potensi farmakologikalnya boleh dikaji secara menyeluruh, seterusnya membawa kepada pembangunan ubat baharu pada masa hadapan.


Konsert Global Citizen Live 2021 “Suara“ Lindungi Bumi

Pada 25 September 2021, artis “Senarai A” dari seluruh dunia akan tampil membuat persembahan selama 24 jam dalam konsert Global Citizen Live dari pelbagai lokasi, antaranya termasuklah Lagos, Nigeria, Seoul, Champ de Mars (Paris), Los Angeles, Central Park (New York), Rio de Janeiro, Paris, London, Mumbai, Johannesburg, Madrid, Buenos Aires, dan Sydney.

Konsert ini adalah sebahagian daripada kempen global 2021 Global Citizen, “Pelan Pemulihan untuk Dunia”. Rancangan Pemulihan memberikan tumpuan kepada lima objektif utama, iaitu mengakhiri COVID-19 untuk semua, mengakhiri krisis kelaparan ( kemiskinan yang melampau, membantu 41 juta orang penduduk dunia yang berada di ambang kelaparan), menyambungkan semula pembelajaran untuk semua, melindungi planet ini (perubahan iklim), dan memajukan ekuiti untuk semua.

Menurut Hugh Evans, Ketua Pegawai Eksekutif Global Citizen yang juga seorang dermawan, “Kami akan menjadi lebih besar daripada sebelumnya untuk mencerminkan skala dan keparahan krisis.“ Ini bukan perayaan, tetapi ini adalah saat perpaduan untuk mengumpulkan dunia, mengemukakan petisyen kepada pemimpin dunia, ketua pegawai eksekutif, dan dermawan untuk memberikan komitmen bagi penyelesaian yang hanya dapat dicapai oleh pemerintah dan hartawan.“

Pemuzik dan penggiat industri telah menjadi sebahagian daripada kejayaan organisasi sejak konsert perdana pada tahun 2012, yang menangani pemimpin dunia di media sosial dan di belakang tabir untuk mendapatkan sumbangan.

Evans percaya para artis terus kembali mengadakan persembahan pada setiap tahun untuk menyokong gerakan Global Citizen, dan tampil secara percuma, kerana mereka dapat melihat tindakan nyata itu terjadi.

Artis terkenal, Usher menyatakan bahawa “Selama satu dekad, organisasi global ini telah memberikan kesan langsung kepada perubahan. Apabila lampu menyala dan para pelakon telah meninggalkan pentas, Global Citizen meneruskan kerjanya, hari demi hari, untuk membasmikan kemiskinan dan melindungi planet kita.”

Menurut Evans, “Artis ialah aktivis. Platform mereka kebetulan jauh lebih besar daripada milik anda atau milik saya. Ini semua mengenai mobilisasi, jadi pihak yang berminat didorong untuk mendaftar di laman web Global Citizen dan menyokong tindakan Pertubuhan Bukan Kerajaan ini menandatangani petisyen atau berkongsi mesej di rangkaian sosial.

Pada tahun ini, hampir 20 000 orang penonton dijangka berada di Champ-de-Mars, Paris. Semua tiket percuma telah diedarkan. Tidak seperti kebanyakan konsert, Global Citizen Live tidak meminta wang tunai daripada peminat. Konsert ini mahu memperlihatkan suara dan kesedaran melalui media sosial, petisyen dan secara peribadi sebagai bukti kepada pemimpin dunia tentang sokongan terhadap isu dan krisis dunia kini. Sebagai contohnya, 150 juta orang di seluruh dunia berada dalam kemiskinan yang melampau.“

Orang ramai yang berminat boleh bergabung dengan memuat turun aplikasi Global Citizen atau melayari laman web  Global Citizen dan mendaftar untuk menjadi Warganegara Global. Setelah anda bergabung dengan Global Citizen, anda boleh mula mengambil tindakan seperti menandatangani petisyen, berkongsi mesej di media sosial, menulis surat dan e-mel kepada wakil politik, dan banyak lagi.

Senarai artis terkenal yang akan beraksi dalam konsert Global Citizen Live:


Kelawar Tewaskan COVID-19?

Untuk mendapatkan maklumat terkini, ikuti kami melalui Telegram

Menurut kajian baharu, kelawar mungkin boleh menewaskan COVID-19. Mamalia ini dikatakan mempunyai kekebalan yang luar biasa, yang melindungi mereka daripada virus maut ini.

Para saintis di Australia berpendapat bahawa seandainya rahsia kejayaan kelawar yang  bebas daripada jangkitan COVID-19 diperoleh, hal ini  akan memberikan harapan kepada kita tentang penawar virus tersebut. Penyelidik menyatakan bahawa kelawar turut dijangkati COVID, tetapi tidak jatuh sakit.

Profesor Marcel Nold dari Universiti Monash dalam siaran media menyatakan bahawa “Mencegah perkembangan penyakit yang teruk, atau mengubatinya dengan berkesan, dengan kata lain, meniru cara kelawar, akan melegakan penderitaan dan menyelamatkan nyawa.“

Kelawar turut dijangkiti dengan SARS-CoV-2, virus yang menyebabkan COVID-19, tetapi jangkitan tersebut tidak menimbulkan gejala pada paru-paru atau organ lain walaupun virus yang sama memberikan kesan buruk kepada manusia. Kesan rintangan ini mungkin dapat digunakan untuk menyempurnakan tindak balas imun yang sama pada manusia. Hal ini termasuklah meningkatkan protein melawan virus yang dikenali sebagai tindak balas interferon jenis I dan III. Sebaik sahaja virus ini berkembang, bahan kimia keradangan yang disebut inflammasome dapat disekat, meniru apa-apa yang berlaku pada kelawar.

Menurut Profesor Nold, “Keadaan ini dapat meminimumkan keradangan yang berlebihan, keletihan kekebalan tubuh, dan radang sitokin yang dialami oleh manusia.“ Ada sesetengah orang yang percaya bahawa COVID-19 sebenarnya berasal daripada kelawar, yang dipindahkan kepada manusia melalui binatang lain, yang belum dikenali. Penyakit lain, termasuklah SARS, MERS dan Ebola juga dianggap menyerang manusia dengan cara ini. Walau bagaimanapun, ahli ekologi dan ahli konservasi turut mengingatkan orang ramai bahawa kelawar tidak boleh dianiaya atas alasan tersebut.

Kelawar penting untuk keseimbangan alam. Kebanyakan kelawar ialah agen pendebungaan serta  penyebaran biji benih dan insektivora yang memakan berjuta-juta tan serangga setiap malam.

Pengetahuan tentang genom kelawar akan membantu menjelaskan cara haiwan itu menanglis jangkitan koronavirus yang pada masa akan datang dapat membantu manusia memerangi virus ini.


Khasiat Kacang Telang

Kacang telang atau Clitoria ternatea ialah sejenis herba pepanjat yang mempunyai batang yang liat dan akar berkayu. Daunnya jenis majmuk yang mempunyai lebih kurang lima helai hingga tujuh helai anak daun berbentuk elips dan tersusun secara berselang.

Bunga kacang telang berwarna biru dengan bahagian tengahnya putih atau kekuningan. Terdapat juga varieti yang berbunga putih. Buahnya berbentuk lenggai atau pod yang leper dan mengandungi antara enam biji hingga 10 biji yang berwarna hitam atau perang. Herba ini lazimnya dijumpai di tanah pamah dan kawasan tanah tinggi 1500 meter di atas aras laut.

Pada kebiasaannya, kacang telang ditanam menggunakan biji benih di tanah yang bersaliran baik dan mendapat cahaya matahari yang banyak. Kacang telang juga sesuai dijadikan tanaman hiasan di taman bunga dan di halaman rumah kerana warna biru bunganya yang menarik. Pokok ini selalunya akan berbunga selepas empat bulan ditanam dan akan menghasilkan bunga sepanjang tahun.

Bahagian akar kacang telang dan daunnya digunakan untuk tujuan perubatan bahagian urogenital, membuang parasit seperti cacing dalam badan dan sebagai penawar sengat haiwan berbisa. Bahagian bunga, batang dan akar pokok kacang telang dicampurkan untuk merawat gigitan ular atau sengatan jengking.

Sementara itu, dalam ilmu perubatan tradisional Melayu, air daun dan lenggai kacang telang diminum dan digunakan untuk membasuh muka. Rawatan ini dipercayai dapat menjaga kesihatan mata. Lenggai yang muda boleh dibuat sayur. Walau bagaimanapun, lenggai yang tua tidak boleh dimakan kerana mengandungi racun.

Dalam satu kajian terhadap sel barah paru-paru A549, sejenis sebatian kimia semula jadi, iaitu siklotida yang dipencilkan daripada bahagian bunga dan biji kacang telang diuji terhadap sel A549 secara in-vitro. Para penyelidik mendapati bahawa siklotida yang diuji dapat menghalang pertumbuhan sel barah tersebut.

Dalam kajian makmal awalan yang menggunakan haiwan pula, ekstrak metanol bahagian akar kacang telang ditemui mempunyai kesan antiradang dan dapat mengurangkan keadaan bengkak pada anggota haiwan.

Seterusnya, dalam kajian yang berasingan, ekstrak etanol daripada bahagian daun muda menunjukkan kesan antipiretik, iaitu keupayaan untuk menurunkan suhu badan. Suhu badan haiwan makmal boleh ditingkatkan dengan memberikan suntikan yis dan peningkatan suhu badan akan disukat pada bahagian rektal badan tikus. Keputusan uji kaji merakamkan kesan antipiretik ekstrak terhadap haiwan yang menerima rawatan. Ekstrak tersebut berupaya menurunkan suhu badan dan kesannya didapati setanding dengan ubat parasetamol.

Selain itu, ekstrak akuas daripada akar kacang telang pernah diuji terhadap tikus untuk melihat kesannya terhadap rangsangan otak, terutamanya dari segi meningkatkan daya ingatan atau memori.

Chee Beng Jin ialah Pegawai Penyelidik di Bahagian Hasilan Semula Jadi, Institut Penyelidikan Perhutanan Malaysia (FRIM).